
Baigiamojo darbo tikslas - pateikti konkrečius sprendimus motyvavimo sistemai gerinti UAB „Valentis Pharma“. Teorinėje darbo dalyje remiantis literatūros šaltiniais, analizuojama teorinė motyvacijos samprata, apžvelgiamos motyvacijos teorijos ir rūšys, išdėstomos motyvavimo priemonės ir motyvavimo sistemos dalys. Analitinėje baigiamojo darbo dalyje pateikiami ir analizuojami rezultatai tyrimo, atlikto UAB „Valentis Pharma“ įmonėje anketavimo būdu. Projektinėje darbo dalyje suformuluoti tokie sprendimai: pasirenkant rekomenduojamą vertinimo procedūrą, numatyti motyvavimo priemones už gerus darbo rezultatus; taikyti įmokų į darbuotojų pensijų, sveikatos, gyvybės draudimo fondus sistemą.

The aim of this MA thesis - To form the concrete proposals for the improvement of motivation system in “Valentis Pharma“ Ltd. The theoretical part of this thesis is based on literary sources. Theoretical purpose of motivation essence is analysed. Theories and sorts of motivation are presented. Measures and parts of motivation system are stated. The analytical part of this MA thesis consists of the research results presentation and analysis of these results. The research was based on questionnaire form and done in “Valentis Pharma” Ltd. In the projected part of the thesis the following solutions are developed:  to provide motivation measures for the good work results; to apply instalments to staff‘s pension, health, life insurance funds.
ĮVADAS
Temos aktualumas. Kiekviena įmonė, siekdama produktyvios veiklos ir organizacinių uždavinių įgyvendinimo, privalo ne tik naudotis atitinkamais žmonių ištekliais, bet ir gebėti juos tinkamai pritaikyti.
Šiandien darbuotojų poreikiai yra labai svarbūs įmonių valdymo procese. Žmonės aktyviai sieks įmonės tikslų, kai bus tikri, kad drauge patenkins ir savo poreikius. Todėl vadovai, norėdami motyvuoti savo darbuotojus įmonės tikslams siekti, visų pirma turėtų nustatyti ir patenkinti darbuotojų poreikius. Ne visi vadovai šiems veiksniams skiria pakankamai dėmesio ir savo įmonėse motyvavimo funkciją vykdo nesistemingai, nesusimąstydami, kad motyvacija – itin svarbus poveikio žmogui ir jo veiklai veiksnys, lemiantis darbuotojų veiklos rezultatus, susijęs su jų jausmais ir kuriantis tam tikrą elgesį ir darbingumą. Žmogus turi žinoti, kaip vertinamas jo darbas, kad galėtų keisti savo elgesį, mokytis, tobulinti tai, ką moka. 

Motyvavimo priemonių yra įvairių, tačiau jų veiksmingumas priklauso nuo konkretaus atvejo organizacijoje ir nuo pačių darbuotojų, kaip jie vertina vieną ar kitą motyvacijos būdą. Kiekvienas žmogus yra ypatingas asmuo, turintis savo individualių savybių, charakterio bruožų, išpažįstantis tam tikras vertybes, siekiantis asmeninių gyvenimo tikslų. Svarbiausia – tinkamai įvertinti, kas gali paskatinti darbuotoją. Dirbant su skirtingais žmonėmis negalima manyti, kad visiems jiems tiks tas pats motyvacijos modelis. Vadovas, norėdamas žmones motyvuoti tam tikram tikslui siekti, turi žinoti jų poreikius.

L. Marcinkevičiūtė (2004) pažymi, kad kintamomis rinkos sąlygomis, sunki ekonominė padėtis, nuolatinė bankroto grėsmė, silpna teisinė bazė, patirties gyventi rinkos sąlygomis stoka, mažas darbuotojų aktyvumas, menka jų įtaka šalies valdymui sunkino ir ribojo racionalių motyvacijos modelių taikymo galimybes Lietuvoje. Šiuo ekonomikos sunkmečiu skatinimas pereina į kitą dimensiją ir įgyja visiškai kitą prasmę. Žmogui nebereikia įrodinėti, kad jis turi dirbti, jis ir taip tai žino, grįžta posakis – nenori dirbti, nereikia. Žmonės sutinka dirbti už bet kokį atlyginimą, pagrindinė paskata tampa pinigai. Gyvybės draudimu, lengvatomis ar nauju mobiliuoju telefonu sunku bus žmogui įrodyti, kad jis turįs daugiau parduoti, net jei niekas neperka. Paskatina tik garantija, kad dirbsi ilgiau ir dar algą mokės. Bet, jei patenkinęs šį pagrindinį poreikį, vadovas tikisi iš darbuotojų gerų rezultatų, atsidavimo įmonei, tada ima veikti visai kitos motyvacijos priemonės. Vadovai jau supranta: vien atlyginimo už darbą neužtenka, kad darbuotojas kuo efektyviau naudotų savo gabumus (Beržonskytė, Matuzienė, 2007). Motyvuojant darbuotojus verta prisiminti, kad žmogui svarbu ne tik pinigai. Pagyrimas, didesnės atsakomybės suteikimas, sudėtingesnės užduoties skyrimas, galimybė tobulintis, laisvas penktadienis – visa tai yra puikūs motyvavimo būdai, ypač, jei jie taikomi atsižvelgiant į tai, kas konkrečiam darbuotojui yra svarbu.

Motyvavimą kaip veiklos sritį jau seniai buvo bandoma tirti, siekiant nustatyti veikiančius dėsnius ir parengti priemones šiai veiklai tobulinti. Darbuotojų motyvavimo tema buvo nagrinėta tiek psichologų, tiek vadybininkų. Šią problemą nagrinėjo tokie vadybos teoretikai kaip Maslow (1970), Dyke (2006), Myers (2000), Herzberg (1974, 1987), Appleby (2003), Daft (2006) Armstrong (2007) ir kt. Lietuvoje motyvacijos tyrimai buvo pradėti vykdyti dar 1927 m. (J. Vabalas-Gudaitis, A. Gučas). Pastaruoju metu daugelis autorių (Barvydienė, Kasiulis, 1998; Bučiūnienė, 1996; Dubinas, 2001; Jucevičienė, 1996; Sakalas, 2000, 2001; Matuzienė, Šavareikienė, 2004; Matuzienė, Petukienė, Tijūnaitienė, 2004; Gražulis, 2005; Marcinkevičiūtė, 2005; Dovydienė, Zapolskienė, 2005; Butkus, 2006 ir kt.) jau nagrinėjo darbuotojų motyvacijos problematiką.

Darbo problema. Aktyvi konkurencija Lietuvos vaistų rinkoje lemia sparčią ir įvairiapusę farmacijos įmonių atstovybių Lietuvoje plėtrą. Kiekviena įmonė siekia iškovoti didesnę rinkos dalį. Didelis įnašas į farmacijos įmonės veiklą tenka medicinos atstovams. Darbuotojų kaitos procentas keletą pastarųjų metų, nors ir nedaug, didėja, todėl aktualu nustatyti, ar įmonėje yra sukurtas tinkamas motyvacijos modelis? Ar pakankamai (tinkamai) naudojamos motyvacijos priemonės? Ar naujų (kitokių nei dabartinio motyvacijos modelio) motyvacinių priemonių taikymas galėtų teigiamai paveikti darbuotojų darbą, padidinti jų lojalumą bendrovei ir sumažinti darbuotojų kaitą?

Tiriamoje įmonėje UAB „Valentis Pharma“ taikomi įvairūs motyvavimo būdai, kurie veikia žmonių vidines ir išorines savybes ir turi įtakos jų elgsenai. Šių būdų pasirinkimas priklauso nuo įmonės darbo specifikos, vidaus taisyklių, darbuotojų tarpusavio bendradarbiavimo santykių ir kitų veiksnių. Tyrimo problemą galima apibrėžti tokiu klausimu: kokie veiksniai daro įtaką darbuotojų motyvacijai UAB „Valentis Pharma“?

Darbo objektas – UAB „Valentis Pharma“ darbuotojų motyvacija.
Darbo tikslas: pateikti konkrečius sprendimus motyvavimo sistemai gerinti UAB „Valentis Pharma“.

Darbo uždaviniai:

1. Išnagrinėti motyvacijos ir motyvavimo esmę, pagrindines motyvacijos teorijas ir atskleisti motyvacijos įtaką darbuotojų veiklos našumui.

2. Ištirti UAB „Valentis Pharma“ darbuotojų motyvavimo sistemą ir nustatyti problemines sritis.

3. Pateikti UAB „Valentis Pharma“ motyvavimo sistemos gerinimo sprendimus.
Teoriniai tyrimo metodai: naudojama mokslinės literatūros, vadovėlių, mokslinių straipsnių lyginamoji analizė ir sisteminimas, dokumentų analizė, siekiant nustatyti, kaip motyvacijos turėjimas ir tinkamas motyvavimo priemonių taikymas teigiamai veikia darbuotojų darbo rezultatus, didina lojalumą įmonei bei mažina darbuotojų kaitą. Pasak, Žydžiūnaitės (2006), tyrimo idėjos formulavimas ir plėtojimas yra neatsiejamas nuo mokslinės literatūros apžvalgos ir analizės. Mokslinė literatūra, autorės teigimu, skatina kūrybinį mąstymą, padeda suvokti aktualios srities problemas bei suvokti kiek ištirta dominanti problema. 
Siekiant ištirti UAB „Valentis Pharma“ darbuotojų motyvavimo sistemą ir nustatyti problemines sritis, buvo parengta anketa. Tyrimo rezultatai darbe vaizduojami grafiniu būdu.
PAGRINDINĖS DARBO SĄVOKOS
Atlygis už darbą – atsilyginimas darbuotojams už jų darbą organizacijos naudai (Bakanauskienė, 2008).
Atlygio už darbą politika – organizacijos vadovų ir / ar savininkų nerašytos subjektyvios nuostatos darbo užmokesčio, mokėjimo už viršvalandžius, darbo poilsio ir švenčių dienomis, naudų paketo kainos, premijavimo ir pan. klausimais, taip pat darbuotojų fizinės, finansinės ir emocinės saugos srityse (Bakanauskienė, 2008).
Darbo santykiai – tai santykiai, atsirandantys sutarties pagrindu ir kurių vienas subjektas (darbuotojas) atlieka tam tikrą darbo funkciją, laikydamasis nustatytų darbo normų ir vidaus darbo tvarkos, o kitas subjektas (darbdavys) suteikia jam darbą, sulygtą darbo sutartimi, garantuoja darbo sąlygas, numatytas darbo įstatymuose, kolektyvine sutartimi ir šalių susitarimu, ir moka darbo užmokestį pagal atliekamo darbo kiekį ir kokybę (Stankevičienė, 2006).
Karjera (Career) –  pasirinkto profesinio užimtumo plėtojimas visą gyvenimą, nulemtas asmens požiūrio ir motyvų: apima žmogaus gyvenimo veiklos etapus nuo pat jaunystės iki senatvės, reikalauja nuolatinių asmens pastangų, lankstumo gebėjimo, mokėjimo išlikti atviram socialinės ir darbo aplinkos permainoms (Jarvis, 2002; Harney, 2003).
Kompetencija – sudedamoji kvalifikacijos dalis, darbuotojo funkcinis gebėjimas tinkamai atlikti tam tikrą darbą (Bakanauskienė, 2008).

Motyvavimas – valdymo proceso dalis, reiškianti poveikį darbuotojų elgsenai siekiant organizacijos tikslų (Česynienė, Diskienė ir kt., 2002).
Motyvas – vidinis veiksnys, veiklos priežastis, susijusi su objektyvių poreikių patenkinimu ir skatinantis kokią nors veiklą.
Motyvacija – suteikianti energijos, nukreipianti ir išsaugojanti žmonių elgesį priemonė (Stoner, 2005).

Motyvacijos teorijos – teorijos, siekiančios paaiškinti, kokius tikslus nori pasiekti individai, kokie jų poreikiai, kokios elgesio alternatyvos (Marcinkevičiūtė, 2003).

Motyvavimo sistema – tai jėga, kuri veikia žmonių (darbuotojų) vidines ir išorines savybes, turi įtakos jų elgsenai (Stankevičienė, 2006).

Pasitenkinimas darbu – teigiamų ir neigiamų žmogaus jausmų rinkinys, parodantis, kaip darbuotojas vertina savo darbą (Jucevičienė, 2007).
Poreikis –individo būsena, nervinė psichinė įtampa, kurią sukelia jam egzistuoti būtinų dalykų stygius, trūkumas. Įtampa, emocinis nepasitenkinimas pašalinami tik patenkinus poreikį (Psichologijos žodynas, 1993).

Tiesioginės finansinės išmokos – atlygio už darbą metodai, kai darbuotojui atsilyginama pinigine išraiška (Bakanauskienė, 2008).
Tiesioginis vertinimas – vertinimo (stebėjimo) būdas, kai vertintojas pateikia savo nuomonę apie realiai matomą (nebūtinai tuo metu) vertinamojo darbą ir jį vertina (Bakanauskienė, 2008).

I. DARBUOTOJŲ MOTYVACIJOS TEORINĖ ANALIZĖ

1.1. Motyvacijos ir motyvavimo samprata
Suprasti motyvacijos procesą nėra labai lengvas uždavinys, nes motyvacija kiekvienu atveju yra skirtinga. Ji susidaro žmogaus sąmonėje ir skiriasi priklausomai nuo asmenybės, jos savybių, ir netgi keičiasi laikui bėgant.
Motyvacijos sąvoka atsirado ekonomikos srityje XX a. antrajame dešimtmetyje, vėliau ją perėmė psichologai ir sociologai. Dauguma motyvacinių teorijų autorių savo darbuose rėmėsi tyrimais, atliktais analizuojant įvairių įmonių darbuotojų motyvavimo metodus.

Anglų, prancūzų kalbose terminu motivation apibūdinama bendrai „tai, kas motyvuoja, t. y. ir energija, veikianti individo veiklą, ir metodai individo motyvacijai didinti“ (Tarptautinių žodžių žodynas, 2001). I. Bučiūnienė siūlo pasinaudoti lietuvių kalbos galimybėmis ir skirti dvi sąvokas: motyvacija ir motyvavimas: darbo motyvacija yra iš sąmoningų ir nesąmoningų jėgų kylanti energija, kuri veikia individo ryšius su užduotimi ir sąlygoja jo elgesio darbe orientaciją ir pokyčius; darbuotojų motyvavimas yra poveikis darbuotojų motyvacijai, o to poveikio metodai ir priemonės – motyvavimo metodai ir motyvavimo priemonės (Kazlauskaitė, Bučiūnienė, 2008).

Kiekvienas vadovas yra suinteresuotas, kad darbuotojai stengtųsi kuo našiau dirbti, todėl siekdamas šio tikslo, jis turi turėti žinių apie santykius su darbuotojais ir jų veiklos motyvus (Adamonienė, Sakalas, Šilingienė, 2002). Vadovauti – vadinasi, įtikinėti, mokėti atlyginimą, bausti, tikrinti ir taisyti, nukreipti veiksmus tam tikra linkme. Svarbiausia vadovybės užduotis yra sudaryti tokias veiklos sąlygas ir metodus, kad žmonės galėtų geriausiai pasiekti savo pačių tikslus.

Motyvaciją galima apibrėžti remiantis tam tikromis išorinio elgesio sąvokomis. Suinteresuoti žmonės labiau stengiasi pasiekti geresnių veiklos rezultatų nei nesuinteresuoti. Tačiau šitoks apibrėžimas mažai ką pasako (Robbins, 2003). Įvairūs vadybos ir rinkodaros specialistai pateikia skirtingus motyvacijos apibrėžimus. Antai Vasiliauskas (2002) teigia, kad motyvacija – tai menas paveikti žmones, kad jie noriai ir entuziastingai įgyvendintų organizacijos misiją, tikslus ir strategiją. 
Tarptautinių žodžių žodyne (2001) motyvacija apibrėžiama kaip „elgesio, veiksmų, veiklos motyvacijos procesas, kurį veikia įvairūs motyvai ar jų visuma“. S. P. Robbins (2003) motyvacijos sąvoką glaudžiai sieja su poreikio terminu. Anot autoriaus, motyvacija yra noras ką nors padaryti, ir jį lemia veiksmo galimybė patenkinti poreikį. 

S. V. Owen, R. D Froman ir H. Moscow teigia, kad motyvacija apima du komponentus – energiją ir kryptį. Jų nuomone, motyvacija apima veiksmus, kurie sužadina elgesį, norint pasiekti tikslą. Motyvacija nusakoma ir paaiškinama, kodėl žmonės vienaip ar kitaip elgiasi, atkakliai laikosi to elgesio arba jį pakeičia (Jovaiša, 2007).

1 lentelė 

Elgesio motyvacijos šaltiniai

	Biologiniai veiksniai 
	Emociniai veiksniai 
	Kognityvieji veiksniai 
	Socialiniai veiksniai 

	Maistas, gėrimas, temperatūros reguliavimas ir kt. 
	Panika, baimė, pyktis, meilė, neapykanta ir kt.
	Žmonės gali elgtis taip todėl, kad jų nuomone, taip galima ir todėl, kad jie tikisi, jog kiti taip elgsis 
	Reakcija į tėvus, mokytojus, brolius, draugus, televiziją ir kitus sociokultūrinius veiksnius 


Šaltinis: Jovaiša, L. (2007).
Lietuviai autoriai motyvaciją sieja arba su motyvais (Jovaiša, 2007), arba su nepatenkintais poreikiais (Šavareikienė, Dubinas, 2003). Nepatenkintas poreikis ar motyvas sukelia įtampą, kuri lemia tam tikras žmogaus paskatas. Šios paskatos sužadina konkrečius tikslus, kuriuos įgyvendinus poreikis patenkinamas, įtampa sumažinama. Kuo didesnė įtampa, tuo intensyvesnės veiklos reikia šiai įtampai sumažinti.

Anot R. Adamonienės, A. Sakalo ir V. Šilingienės (2002), motyvavimas – tai savo ir kitų veiklos motyvacijos procesas siekiant asmeninių ar organizacijos tikslų. 

Kaip teigia J. A. Stoner ir kt. (2006), motyvavimas yra darbuotojų skatinimas, nukreipimas reikiama linkme, atitinkama įtaka, siekiant, kad jie atliktų būtinas užduotis. Motyvavimui svarbiausia žmonių santykiai ir laikas. Vadovai mėgina įtikinti kitus telktis ir kartu siekti rezultatų, aiškėjančių iš planavimo ir organizavimo etapų. Sudarydami tinkamą aplinką, vadovai padeda darbuotojams siekti geriausių rezultatų. 

Kita svarbi sąvoka analizuojant darbuotojų motyvaciją ir paskatas organizacijose – motyvas. Tarptautinių žodžių žodyne (2001) motyvai apibrėžiami kaip „veiklos stimulai, susiję su individo poreikių tenkinimu – aktyvumą skatinantys ir jo veiklos kryptį lemiantys aplinkos arba vidaus veiksniai; materialūs arba idealūs tikslai; individo veiksmų ir poelgių pasirinkimo priežastis, kurią suvokia pats žmogus“.

L. Jovaiša (2007) motyvą įsivaizduoja kaip tam tikrą grandinę, kuri prasideda signalo priėmimu, įvertinimu, programa, paskata, tikslu ir baigiasi konkrečiu veiksmu. Motyvas yra „veiksmo priežastis, kylanti dėl asmenybės ir objekto, patenkinančio jos poreikius, interesus, vertybes, tikslus, sąveikos“. Taigi motyvas yra veiksmo (poelgio) vidinė priežastis. Kita vertus, motyvus galima apibrėžti kaip asmens poreikių siekio išraišką, kai žmogus suvokia savo elgesio, veiklos prasmę (Jucevičienė, 2007). Tačiau ryšys tarp motyvų ir veiklos ne visada yra paprastas, tarp jų yra ištisa grandinė įvykių ir aplinkos sąlygų.

Literatūroje pateikiama daug motyvacijos apibrėžimų, tačiau savo esme jie visi panašūs. Apžvelgus skirtingų autorių pateiktas sąvokas, galima teigti, kad motyvacijos sąvoka bendrąja prasme reiškia asmens psichologinę būseną (vidinę paskatą arba poreikį), kuri lemia jo įsipareigojimo laipsnį veikti kažko siekiant. Nors yra daugybė skirtingų autorių motyvacijos apibrėžimų, nė vienas iš jų neišreiškia motyvacijos sąvokos išsamiai. Tačiau galima padaryti išvadą, kad motyvacija visų pirma susijusi su trimis veiksniais: tai, kas skatina elgesį, kas nukreipia elgesį tam tikra kryptimi ir kaip šis elgesys yra palaikomas ir sustiprinamas.

Motyvacijos atsiradimą skatina iškilęs poreikis. Visiems žmonėms ko nors reikia – maisto, pinigų, mokymosi ir darbo, draugų, bendravimo ir pan. Visi šie poreikiai skatina žmogų elgtis taip, kad juos patenkintų. Tikslas šiuo atveju yra suprantamas kaip poreikio patenkinimo įrankis, būdas. Atsižvelgdamas į poreikių patenkinimo laipsnį, žmogus žino, kaip jam reikės elgtis ateityje.



1 pav. Elgsenos motyvavimas per poreikius
Šaltinis: Neverauskas, Rastenis, 2000.

Motyvacijos teorijos bando suklasifikuoti šiuos poreikius pagal tam tikrus kriterijus. Ir nors iki šiol nėra vieno ir visų priimto poreikių apibrėžimo, dauguma mokslininkų sutaria, kad iš principo visus poreikius galima suklasifikuoti į dvi grupes:

· pirminiai – įgimti fiziniai;

· antriniai – socialiniai ir psichologiniai (Gražulis, 2005). 

Pirminiai poreikiai tai – maisto, vandens, oro, miego, palankios kūnui temperatūros ir pan. Šie poreikiai atsiranda iš esminių gyvenimo būtinybių ir yra svarbūs žmogaus egzistavimui. Jie yra universalūs, juos turi visi žmonės.

Antriniai poreikiai (pvz., pasisekimo, pagarbos, prisirišimo, valdžios, priklausomumo, pareigos, karjeros) daugiau atstovauja dvasios ir proto nei fiziniams poreikiams. Daugelis socialinių ir psichologinių poreikių pasireiškia asmenybei subrendus. Todėl ir antriniai poreikiai yra daug įvairesni nei pirminiai. Skirtingi žmonės gali turėti visiškai skirtingus poreikius. Šie poreikiai taip pat gali kisti, jei keičiasi aplinkybės ar atsiranda atitinkamos situacijos. Manoma, kad antriniai poreikiai paprastai suvokiami įgijus patirties. Kadangi žmonių sukaupta patirtis yra skirtinga, tai ir antriniai poreikiai skirtingų žmonių skiriasi labiau nei pirminiai (Jucevičienė, 2007). 
Organizacijoje reikia nuolat gerinti motyvacijos sąlygas. Viena iš motyvacijos sąlygų gerinimo būdų, kaip teigia A. Anužienė (2004), yra baimės panaikinimas ir pasitikėjimo savo jėgomis suteikimas, kartu atsakomybės padidėjimas. Taip pat svarbu, kad darbuotojas nebijotų pasakyti savo nuomonę, kuri būtų išklausyta ir įvertinta (Anužienė, 2004). 

Darbuotojo darbo našumas priklauso nuo jo žinių, įgytos atsakomybės, noro dirbti ir tam tikrų asmeninių bruožų. Tačiau sunku tiksliai nustatyti darbuotojų noro dirbti ir darbo našumo ryšį, apskaičiuoti duodamą naudą, nes ji be galo įvairi ir sudėtinga. Norint nustatyti darbo našumo ir darbuotojų noro dirbti ryšį, reikia aptarti motyvacijos įtaką pagrindiniams organizacijos parametrams: našumui, efektyvumui ir rezultatyvumui.

Profesinėje veikloje labai svarbios asmeninės galimybės, intelektas, kvalifikacija, patirtis, žinios. Tačiau konkrečioje veikloje visi šie gebėjimai, lemiantys darbuotojo profesinį potencialą, gali tinkamai nepasireikšti dėl to, kad nėra pakankamos motyvacijos (Anužienė, 2004). 

Tokia padėtis, kai neišnaudojamos darbuotojų galimybės, žalinga tiek įmonei, tiek pačiam darbuotojui, nes organizacijos veiklos efektyvumas priklauso nuo to, kaip naudojami jos ištekliai. P. Jucevičienė (2007) teigia, kad vadovai, motyvuodami žmones, turi sudaryti tokias darbines situacijas, kurios patenkintų darbuotojų vidinius poreikius ir leistų įgyvendinti organizacijos tikslus.

Motyvacijos procesas bus efektyvus tik tada, kai kuriant motyvacijos sistemą bus atsižvelgta į tai, jog žmonių poreikiai ir interesai nuolat kinta, kai darbuotojų lūkesčiai ir galimybės bus suderinti su organizacijos tikslais, kai motyvacijos sistemos lankstumas užtikrins gebėjimą laiku reaguoti į situacijos, žmonių poreikių ir elgesio pasikeitimus. Ir jei organizacijos tikslai sutampa su jos vykdoma politika, tai darbuotojams kelia pasididžiavimo savo organizacija ir jos produkcija jausmą, kuris stipriai skatina našiai ir efektyviai dirbti, nes darbuotojas suvokia savo indėlį į sėkmingą organizacijos veiklą (Anužienė, 2004).

F. Herzberg savo teorijoje teigė, kad nepasitenkinimą sukelia tik higieniniai veiksniai, о motyvaciniai veiksniai (galimybė daryti karjerą, atsakomybė, tinkamas pasiekimų įvertinimas, valdžios ir saviraiškos atskleidimas, о ypač pats užduoties turinys) nepasitenkinimo nesukelia.

Anot O. Poluchinos (2008), demotyvacijos būseną gali sukelti pasibjaurėjimas darbu, kenksmingos darbo sąlygos, atsakomybės trūkumas, tironiškas vadovavimas. Demotyvuoto darbuotojo elgesys pasireiškia pravaikštomis, pasikartojančiais prieštaravimais ir kitokiais nepasitenkinimo pasireiškimais, nesusijusiais su konkrečia problema. 

Darbuotojai gali prarasti motyvaciją ir dėl to, kad vadovai neišnaudoja visų jų gebėjimų, žinių bei įgūdžių ir jie netenka saviraiškos galimybės.

Būtina atkreipti dėmesį ir į materialiąją demotyvaciją. Tarkime, į darbą priimamas naujas žmogus trijų mėnesių bandomajam laikotarpiui, per kurį jam nustatomas minimalus darbo užmokestis. Pasibaigus bandomajam laikotarpiui, darbuotojas taip ir lieka su tuo pačiu atlygiu. Jis mėgina sužinoti priežastis ir sulaukia atsakymo: „mes dar nenustatėme jūsų kompetencijos lygio, todėl jūsų bandomasis laikotarpis pratęstas“. Dažnai, nenorint kelti atlyginimo, teisinamasi sudėtinga organizacijas finansine padėtimi. Taip darbuotojai yra visiškai demotyvuojami, net jei jie ir yra aukštai pakilę karjeros laiptais (Poluchina, 2008).

Darbo užmokestis, socialinis statusas ir prestižas, saugumas, socialinės garantijos ir nauda, darbas, kuriame gausu iššūkių, skatina darbuotojus. Veiklos specifika (tikslas, veiklos kontekstas, veiklos vertinimo kriterijai, sprendimų priėmimo procedūros ir mastas, vadovavimo stilius, organizacinė kultūra, vertybės ir kt.) iš dalies lemia ir skirtingus joje dirbančių asmenų stimulus. Amžius, profesija, vieta įmonėje, kultūrinė aplinka, istoriškai apibrėžtas laikas (pereinamasis, ekonominio nestabilumo laikotarpiai ir kt.) taip pat gali turėti įtakos skatinimui.

Nors darbo užmokestis kaip motyvuojamasis veiksnys buvo pabrėžtas daugelio teoretikų, išsiskiria nuomonės, kokia jo svarba visame motyvacijos kontekste. F. Herzberg, B. Mausner, R. O. Peterson, D. F. Capwell atliktų tyrimų pagrindu teigė, kad jo svarba neabejotina (Palidauskaitė, 2007). O E. E. Lawler ir R. B. Denhardt, priešingai, nesutiko su tokiu teiginiu ir teigė, kad atlyginimas tėra kitų paskatų (rezultatų, pripažinimo įmonės viduje ir kt.) pagrindas (Marcinkevičiūė, 2005; Denhardt, 2001).

Darbo sąlygos – svarbus darbuotojus motyvuojantis veiksnys. D. Riley išskiria tris jų kategorijas: fizinė ir psichologinė aplinka, įvairios lengvatos ir parama darbuotojams, darbuotojų autonomijos laipsnis (Robbins, 2003). Darbo sąlygos priklauso prie išorinių stimulų, nes juos gali kontroliuoti įmonė. Įvairių lengvatų, fizinių ir psichologinių darbo sąlygų svarba motyvuojant darbuotojus akivaizdi.

Darbo vietos saugumas (užtikrintumas) turi savo pliusų ir minusų. Viena vertus, asmuo gali tapti geru savo srities žinovu ar net ekspertu. Kita vertus, konkurencijos nebuvimas neskatina darbuotojų asmeniškai tobulėti, skatina atsainų požiūrį į tarnybines pareigas, kitiems rodomą aroganciją (Palidauskaitė, 2007).

Daugumai individų darbo turinys yra pagrindinis stimulas. Darbas, kuriam atlikti nereikia didesnių pastangų, kurį atliekant nėra panaudojami turimi gebėjimai bei žinios, gali tapti veiklos demotyvatoriumi. Darbo sudėtingumas, reikalaujantis ir individualių, ir kolektyvinių pastangų, gali tapti stipriu motyvacijos šaltiniu. Iššūkiai ir jų įveikimas svarbus tiek kuriam nors individui, tiek ir pačiai įmonei. Aukštos kvalifikacijos darbuotojus skatina darbas, susijęs su iššūkiais, nes reikalauja ne tik turimų įgūdžių, bet ir kūrybiškumo, iniciatyvumo ar net naujų gebėjimų išsiugdymo (Palidauskaitė, 2007).

Karjera ir jos galimybės gali motyvuoti žmones. Tradiciškai karjera interpretuojama kaip pažanga profesijos ar įmonės viduje, įmonės ar profesijos pasirinkimas iki darbinės veiklos pabaigos. Įmonė, suteikdama darbo vietą ir užtikrindama jos saugumą kartu su karjeros galimybe, mainais iš asmens tikisi jo atsidavimo ir lojalumo, tinkamo pareigų atlikimo. Tačiau kintamas kontekstas, kurį lemia auganti konkurencija, dėmesys produkto ar paslaugos kokybei, kainos konkurencingumui, pakoreguoja ir vartojamą karjeros kopėčių metaforą. Karjera tampa nebe tokia apibrėžta, garantuota, nes dažniau karjeros laiptais judama ne į viršų, bet į šalis (Palidauskaitė, 2007).

Tradiciškai karjera siejama su aukštesnes pareigas užimančiais asmenimis, bet ją gali planuoti kiekvienas darbuotojas. Karjeros ambicijos yra individualizuotos, o štai norint įveikti šį subjektyvumo momentą, karjeros galimybės siejamos su veiklos vertinimu. Tai yra tiek paskiro darbuotojo, tiek ir įmonės bei jos vadovų rūpestis. Karjera susijusi su darbuotojų mobilumu, kuris gali būti ne tik įmonės viduje, bet ir tarp tarnybų (panaši darbo esmė) ar net sektorių (privatus / viešas) (Čiutienė, 2006).

Labai svarbu puoselėti darbuotojus tenkinantį darbo veiksnį, nes tai yra jų poreikių tenkinimas darbu. Patinkantis darbas yra teigiamų ir neigiamų žmogaus jausmų visuma, rodanti, kaip darbuotojas vertina savo darbą (Šarkiūnaitė, Gaputienė, 2006).

Poreikių tenkinimo darbu veiksnys yra labai svarbus. Jis yra motyvacijos rezultatas, kai skatinami darbuotojai teigiamai vertina savo atliekamą darbą. Tai yra teigiami ir neigiami žmogaus jausmai, parodantys, kaip darbuotojas vertina savo darbą.

Palankiai vertinamas darbas išreiškiamas žmogaus lūkesčių ir atlygio, kurį jis gauna dirbdamas įmonėje, atitiktimi. Poreikių patenkinimas skatina darbuotojus dirbti, o kai poreikiai nepatenkinami, žlugdoma darbuotojų iniciatyva (Greenberg, Baron, 2000; Iverson, Mguire, 2000; Šarkiūnaitė, Gaputienė, 2006).

Pasitenkinimas darbu taip pat stiprėja skatinant autonomiją ir grupės ryšius. Tai leidžia kurti geresnę psichologinę aplinką įmonės viduje. Ši aplinka tiesiogiai siejasi su darbo pasitenkinimu.

B. P. Sunoo (1998) (Šarkiūnaitė, Gaputienė, 2006) pabrėžia darnios ir patrauklios darbo aplinkos kūrimo svarbą, nes ji skatina darbuotojų optimizmą ir norą išsaugoti darbo vietą.

P. N. Markovich (1997) (Šarkiūnaitė, Gaputienė, 2006) teigia, kad puoselėjant darbuotojų tarpusavio pasitikėjimą, jie noriau dalijasi informacija, linkę suprasti vienas kitą ir per šį procesą suvokti laisvės nuo savo darbo aplinkos prasmę. Darbuotojų patiriamas malonumas ir pasitenkinimas darbu yra pagrindiniai veiksniai, laiduojantys įmonės sėkmę.

P. Boselie, T. van der Wiele (2002) (Šarkiūnaitė, Gaputienė, 2006) atlikti tyrimai ieškant ryšio tarp įmonės veiksnių ir darbuotojų pasitenkinimo darbu parodė, kad pasitenkinimas darbu daugiausia priklauso nuo darbo užmokesčio, vadovavimo, bendradarbiavimo padalinio viduje ir ketinimo palikti organizaciją.

C. Cheung ir S. A. Scherling (1999) (Šarkiūnaitė, Gaputienė, 2006) Taivane atliko 927 respondentų tyrimą. Tyrimo tikslas buvo nustatyti pasitenkinimo darbu ir lyties skirtumus siejant juos su darbo verte. Paaiškėjo, kad tiek pasitenkinimą darbu, tiek darbo vertę sudaro keturi bendri veiksniai: užduotis, komanda, apdovanojimas ir statusas.
Apibendrinant galima teigti, kad iš esmės motyvacija yra asmens būsena, vidinė paskata, kuri priklauso nuo žmonių santykių ir laiko. Ji įpareigoja asmenį veikti ar siekti. Motyvacija palaikoma trijų esminių veiksnių: skatinimo, nukreipimo, palaikymo. Pagrindiniai motyvacijos parametrai organizacijoje – našumas, rezultatyvumas, efektyvumas. Šie parametrai atskleidžia darbuotojų vidinių poreikių patenkinimą ir organizacijos tikslų įgyvendinimą. Motyvacija – vienas iš keleto veiksnių, lemiančių asmens veiklos rezultatus. Ji nėra pastovi būsena, todėl ją reikia nuolat papildyti, nes motyvacija ilgainiui gali mažėti. Motyvacija yra priemonė, kuri padeda vadovams sutvarkyti darbo santykius organizacijose.
1.2. Motyvacijos teorijų analizė

Yra daug motyvacijos teorijų, kurios iš dalies paaiškina, kas, žmonių įsitikinimu, jiems svarbu ir kas vyksta aplink juos. Šios teorijos siekia paaiškinti, kokius tikslus nori pasiekti individai, kokius veiklos pasikeitimus jie mato, kokie jų poreikiai (Martinkus, Žilinskas, 2001). Kad žmogus veiktų, jis turi ne tik žinoti, ką ir kaip jis turi veikti, bet turi ir norėti veikti. Todėl jam turi būti pranešta, kaip ir kokius savo poreikius jis tenkins, darydamas tai, ko iš jo nori organizacija. Organizacijos nariai turi žinoti, ką jie gaus, padarę tai, ko iš jų reikalaujama. Ta informacija turi sužadinti jų reikmę veikti (Jucevičienė, 2007).

Motyvacijos požiūriai gali būti skirstomi į ankstyvuosius, vėlyvuosius ir šiuolaikinius. Šie požiūriai išreiškiami vadinamaisiais modeliais. Prie ankstyvųjų priskiriami: tradicinis modelis, žmonių santykių modelis ir žmonių išteklių modelis.

Tradicinis modelis, kaip teigia J. A. Stoner ir kt. (2006), siejamas su F. W. Tayloro vardu. F. W. Taylor savo valdymo sistemą įgyvendino atlikdamas tyrimus, kur gvildeno įvairiausius judesius, juos chronometravo. Jis ragino darbdavius daugiau mokėti našiau dirbantiems darbininkams, nes tai naudinga tiek įmonei, tiek jos darbuotojams. Darbininkai, norėdami uždirbti daugiau, turi viršyti darbo normas, o dėl to kyla darbo našumas.

Žmonių santykių modelis siejamas su E. Mayo vardu. Modelis taikomas vadovų ir pavaldinių santykiams apibūdinti. Kai darbuotojų valdymas skatina geresnę darbo kokybę, organizacijoje vyrauja efektyvūs žmonių santykiai; kai smunka darbuotojų moralė ir efektyvumas, organizacijoje vyraujantys žmonių santykiai laikomi neefektyviais (Stoner ir kt., 2006.)

E. Mayo ir kiti šios srities tyrinėtojai laikėsi nuomonės, esą nuobodūs ir pasikartojantys procesai darbe silpnina motyvą dirbti, o socialiniai kontaktai jį stiprina. Remdamiesi šia nuomone, vadovai gali skatinti organizacijos darbuotojus pažadinti savo socialinius poreikius, kartu suteikti jiems galimybę jaustis svarbiems ir naudingiems.

Žmonių išteklių modelis siejamas su D. McGregoro vardu. D. McGregoras 1960 m. išleistoje knygoje „Human Side of Enterprise“, vertindamas motyvacijos teorijas ir vadovų elgesį, sukūrė du modelius ir pavadino juos X teorija ir Y teorija. Modeliai rodo du kraštutinius požiūrius į darbuotojus. Pagal X teoriją žmonės yra tingūs iš prigimties, todėl darbe juos reikia nuolat įkalbinėti, versti dirbti, kad žmonės nori, jog jiems būtų vadovaujama, nes bijantys prisiimti atsakomybę. Žvelgiant pro šios teorijos prizmę skatinti darbuotoją yra nepaprastai sunku.

Pagal Y teoriją darbas yra toks pat natūralus dalykas kaip poilsis ar žaidimas. Ši teorija teigia, kad žmonės iš tiesų nori dirbti ir esant palankioms aplinkybėms patiria didelį pasitenkinimą darbe. Žmonės geba prisiimti atsakomybę, o kartais jos net sąmoningai siekia. Jie geba dėl organizacijos tikslų pasitelkti savo vaizduotę, sumanumą, išradingumą ir kūrybiškumą (Stoner ir kt., 2006). Ši teorija teigia, kad vadovai turėtų sukurti darbuotojams tinkamas sąlygas, kur jie galėtų parodyti savo prigimtinį norą dirbti, tobulėti. Priimtiniausias būdas padaryti tai – įtraukti darbuotojus į organizacijas valdymą, tuo laiduoti aukštą jų motyvacijos lygį. 

D. McGregor pastebėjo, kad siekdami rezultatų dauguma vadovų naudojasi X teorijos prielaidomis. Jis atkreipė dėmesį į tai, kad abu modeliai gali būti tinkami – priklauso nuo paties darbo ir nuo jo aplinkos. Tačiau svarbiausias dalykas, į kurį jis siūlo atkreipti vadovų dėmesį, yra tai, kad bet kokiomis aplinkybėmis darbuotojų indėlis į organizaciją bus didesnis, jei jie bus vertinami kaip atsakingi ir vertingi darbuotojai.
Šiuolaikiniai motyvacijos požiūriai. Kaip minėjome, motyvacijos teorijų yra daug, ypač šiuolaikinių. Y teorija plačiai taikoma užsienio šalyse, tačiau pasaulį sudomino japonų organizacijų sėkmė. Taip atsirado dar viena, Z teorija, kurią XX a. aštuntajame dešimtmetyje suformulavo JAV profesorius W. Ouchi, taikydamas japoniškos organizacijos valdymo bruožus amerikietiškajai. Z teorija grindžiama vadinamuoju japonišku vadybos modeliu ir orientuota į darbuotojų lojalumo bendrovei didinimą, suteikiant jiems darbo visam gyvenimui ir kreipiant didelį dėmesį į darbuotojo gerovę ne tik darbe. Z teorijos teiginiai yra tokie:

1) žmogui garantuojamas ilgalaikis darbas organizacijoje;

2) sprendimus vadovas priima konsensuso būdu;

3) būdinga grupinė atsakomybė;

4) lėtas žmogaus darbo įvertinimas;

5) neformali ir nestruktūrizuota kontrolė;

6) plačios karjeros galimybės;

7) didelis ir visapusiškas dėmesys žmogui.

Z teorija šiandieniniame moksle ir praktikoje išgyvena pakilimo ir pripažinimo laikotarpį. Ji parodo polinkį derinti įvairius modelius. Z teorija remiasi visų organizacijos narių bendradarbiavimo, kooperavimosi filosofija, kuri iškelia pagrindinį siekį ‑ sukurti darbščią, stropią darbo grupę ir stabilią, darnią darbo aplinką, kurioje būtų patenkinti darbuotojų norai būti laisviems, nepriklausomiems, nors ir valdomiems.

Vėlyvieji motyvacijos požiūriai. Pagal tai, kuo grindžiamas žmogaus elgesys darbe, kokios vidinės jo priežastys ir ištakos, šiuolaikinės motyvacijos teorijos skiriamos į dvi pagrindines kryptis:
· pasitenkinimo darbu (poreikių, turinio) teorijos;

· procesinės teorijos.

Kaip teigia A. Sakalas ir V. Šilingienė (2000), poreikių teorijose pabrėžiami žmonių poreikiai – tai, kas skatina žmones veikti; nagrinėjami asmeniniai žmonių stimulai, tikslai, kurių jie siekia, norėdami patenkinti savo poreikius. Garsiausios, labiausiai paplitusios ir pripažintos yra šios poreikių teorijos: A. Maslow poreikių teorija, F. Herzberg dviejų veiksnių teorija, D. McClelland poreikių teorija, K. Alderfer poreikių teorija.

Klasikine laikoma A. Maslow poreikių hierarchijos teorija. Remdamasis klinikiniais stebėjimais jis suformulavo dvi pagrindines idėjas: 1) žmogaus poreikiai gali būti klasifikuojami į grupes pagal penkis hierarchijos lygius (nuo žemiausių – fiziologinių iki aukščiausių – saviraiškos), kurie sudaro piramidę; 2) kol poreikis nėra patenkintas, jis yra motyvacijos šaltinis (žr. 2 pav.):
Nuo tada, kai poreikis patenkinamas, motyvacijos šaltiniu tampa aukštesnio lygio poreikis. Pasak A. Maslow, aukštesnio lygio poreikiai (pagarbos ir saviraiškos) yra pagrindiniai stimulai, mobilizuojantys žmogų dirbti įmonėse, ir todėl įmonė, norinti geriau panaudoti jos darbuotojų potencialą, privalo sudaryti sąlygas tuos poreikius skatinti
.

2 pav. A. Maslow poreikių hierarchija

Sudaryta autorės pagal Martinkų, Žilinską, 2001.

K. Alderfer, pakoregavęs A. Maslow teoriją, sukūrė ERG teoriją (pagal žodžių pirmas raides). Išskirti poreikiai buvo suskirstyti į tris lygius: egzistencijos (fiziologiniai ir saugumo), santykių (priklausomumo ir pagarbos), augimo (saviraiškos). Skirtingai nei A. Maslow, jis teigė, kad vienu metu žmogų skatina įvairių lygių poreikiai, t. y. žemesni ir aukštesni poreikiai, galintys egzistuoti kartu. (Žaptorius, 2007).

Kitą motyvacijos modelį, pabrėžiantį aukštesnio lygio poreikius, 1970 m. sukūrė D. McClellandas. Autorius savo teorijoje teigia, kad dabartinėje visuomenėje pirminiai žmonių poreikiai yra patenkinti, todėl dėmesį sutelkia į aukštesnio lygio poreikių tyrimą (Robbins, 2003). D. McClelland skiria savo poreikių teorijoje tris svarbiausius valdžios, sėkmės ir priklausymo poreikius, suponuodamas, kad dabartinėje visuomenėje pirminiai žmonių poreikiai yra patenkinti (Žaptorius, 2007).

3 pav. Pagrindiniai darbo motyvai

Šaltinis: Robbins, 2003.

Valdžios poreikis pasireiškia kaip troškimas daryti poveikį, turėti įtakos kitiems ir juos valdyti. Nagrinėdamas laimėjimo (sėkmės) poreikį, tyrinėtojas pastebėjo, kad asmenys, turintys stiprų šį rodiklį, iš kitų išsiskiria troškimu viską daryti geriau. Žmonės, norintys priklausyti, ieško draugystės, jiems labiau patinka atvejai, kai bendradarbiaujama, o ne konkuruojama, trokšta santykių, grindžiamų dideliu tarpusavio supratimu (Žaptorius, 2007).

Dviejų veiksnių – Herzbergo teorija, teigia, kad pasitenkinimą ir nepasitenkinimą darbu sukelia dvi skirtingos veiksnių grupės (Žaptorius, 2007, p. 110). 
2 lentelė

F. Herzberg dviejų veiksnių teorija

	Higieniniai veiksniai,
turintys įtakos pasitenkinimui darbu
	Motyvuojantys veiksniai, 
turintys įtakos pasitenkinimui darbu

	· Vadovavimo kokybė

· Atlygis

· Bendrovės politika

· Fizinės darbo sąlygos

· Santykiai su kitais

· Darbo užtikrintumas
	· Galimybės kilti pareigose

· Galimybės asmeniškai tobulėti

· Pripažinimas

· Atsakomybė

· Laimėjimai


     Šaltinis: Robbins, 2003.

F. Herzbergas juos pavadino motyvuojamaisiais veiksniais. Jie pateikti 2 lentelėje. Kitaip tariant, higienos veiksniai – tai aplinka, kurioje mes dirbame, o skatinimas – tai darbo esmė ir pobūdis. Nepasitenkinimo veiksniai – darbo užmokestis, darbo sąlygos ir įmonės vykdoma politika – visa tai, kas lemia darbo aplinką (kontekstą). Pats svarbiausias iš šių veiksnių – įmonės vykdoma politika, kuria daugelis darbuotojų aiškina savo darbo neveiksmingumą. Teigiamas šių veiksnių vertinimas savaime neskatina pasitenkinimo darbu, o tiesiog pašalina nepasitenkinimą. Pasitenkinimo veiksniai (motyvacijos veiksniai) – laimėjimas, pripažinimas, atsakomybė ir paaukštinimo galimybės – visa, kas susiję su darbo turiniu ir atsilyginimu už darbo rezultatus.

P. Jucevičienė (2007) teigia, kad F. Herzberg higieniniai veiksniai (santykiai su vadovais, valdymo stilius, darbo vietos aprūpinimas, atlyginimas, statusas, ryšiai su kolegomis, darbo laikas) Lietuvoje gali būti ne tik higieniniai, bet ir motyvuojamieji, nes jų buvimas ar nebuvimas taip pat gali lemti darbuotojų pasitenkinimą ar nepasitenkinimą darbu.

Apžvelgus A. Maslow poreikių teoriją, D. McClellando teoriją, F. Herzbergo pasitenkinimo darbe teoriją, galima teigti, kad visos šios poreikių teorijos yra panašios. Visos jos aiškina motyvaciją per žmogaus poreikių tenkinimą. F. Herzbergo motyvacijos teorija turi daug bendro su A. Maslow teorija – F. Herzbergo higienos veiksniai atitinka fiziologinius poreikius, saugumo ir pasitikėjimo ateitimi veiksnius. Pagrindinė problema taikant šias teorijas darbuotojų motyvavimo procese yra:

· Poreikių lygio nustatymas. 

· Poreikių teorijos ignoruoja ar minimizuoja aplinkos veiksnius, kurie yra svarbūs motyvuojant darbuotojus.

Kaip teigia R. Adamonienė, A. Sakalas, V. Šilingienė (2002), žmonių motyvavimas, paremtas vien tik poreikiais, nepasitvirtino. Siekiant tinkamai motyvuoti darbuotojus, būtina domėtis žmogaus elgsena, jo suvokimu ir lūkesčiais, susijusiais su konkrečiu atveju ir galimais jo pasirinkto elgesio padariniais
Procesinėse teorijose daugiau dėmesio skiriama ne tam, kas žmones skatina veikti, o tam, kaip jie paskirsto savo pastangas, siekdami skirtingų tikslų, kaip pasirenka atitinkamus veiksmus ir elgesį. Išskiriamos šios procesinės motyvacijos teorijos: V. Vroom vilčių teorija, J. Adams teisingumo teorija, Porter-Lawler motyvacijos modelis (Gykaraitė, Matuzienė, 2007).
Anot J. Palidauskaitės (2007), A. Maslow, F. Herzberg, K. Alderfer, D. McClelland daugiau pabrėžė motyvacijos turinį, kreipė dėmesį į žmonių poreikius, veiklos motyvus, o kiti autoriai daugiau dėmesio skyrė pačiai motyvacijos proceso analizei. 

Proceso motyvacijos teorijų pradininku laikomas psichologas V. Vroom, vadinamosios lūkesčių teorijos autorius. Ši motyvacijos teorija teigia, kad individai, priimdami sprendimą, kurią elgesio alternatyvą pasirinkti, renkasi tą, kuri, jų manymu, padės pasiekti pageidaujamą rezultatą (Palidauskaitė, 2007). V. Vroom motyvaciją aprašė kaip jėgą, susidedančią iš trijų kintamųjų: F = EIV (žr. 4 pav.):

4 pav. V. Vroom laukimo teorijos motyvacijos modelis

Šaltinis: Adamonienė, Sakalas, Šilingienė, 2002.
1. lūkesčių, t. y. darbuotojo jaučiamo ryšio tarp savo pastangų ir rezultato (E);
2. instrumentalumo, t. y. ryšio tarp rezultato ir laukiamo atlyginimo (pripažinimas, premija, vidinis pasitenkinimas ir kt.) (I).
3. valentingumas – tai vertė, kurią individas priskiria atlyginimui. Valentingumas priklauso nuo kiekvieno individo vertybių sistemos. Tai laukiamas atlyginimo reikšmingumas individui (V) (Adamonienė, Sakalas, Šilingienė, 2002).

Pagal laukimo teoriją, kaip teigia P. Jucevičienė (2007), žmogus pasirenka, kaip elgtis, iš alternatyvių poelgių, vadovaudamasis lūkesčiais, ką gali iš kiekvieno laimėti. Žmogus turi tikėti, kad pasirinkta elgsena patenkins jo lūkesčius. Individai yra traktuojami kaip žinovai, ko jie norį iš darbo, ir suprantantys, kad nuo to, kaip jie atliks darbą, priklausys, ar jie gaus norimą atlygį, ar ne. Darbo sąnaudų ir rezultatų ryšio viltis yra santykis tarp įdėtų pastangų ir gautų rezultatų. Vilties teorija teigia, kad kai darbuotojai nejaučia tiesioginio ryšio tarp įdėtų savo pastangų ir rezultatų, stimulai silpnėja. Rezultatai yra tiesiogiai susiję su lūkesčiu gauti už rezultatus pageidaujamą atlyginimą. Valentingumas yra spėjamas santykinio pasitenkinimo ar nepasitenkinimo laipsnis gavus atlyginimą. Vilties teorija tikina, kad darbo stimulai silpnės, kai bus žemas valentingumas. Apskritai, kai bent vieno veiksnio reikšmė bus maža, stimulas dirbti bus silpnas ir darbo rezultatai bus neefektyvūs.
Taigi veiksnys, nusakantis laukimo teorijos motyvaciją – valentiškumas. Tai numatomas santykio pasitenkinimo arba nepasitenkinimo laipsnis, gavus atpildą. Jeigu valentiškumas žemas, tai žmogui atpildas bus bevertis, o ir darbo skatinimas šiuo atveju bus silpnas. Išvada: jeigu bet kurio iš šių trijų kritiškai svarbių, nusakančių skatinimą, veiksnių bus mažai, tai bus silpnas skatinimas ir žemi darbo rezultatai.

Remiantis lūkesčių teorija, kaip pažymi R. Adamonienė, A. Sakalas, V. Šilingienė (2002), vadovas, norėdamas skatinti darbuotojus, turi:

· įvertinti, kokio atlygio darbuotojas tikisi, ir stengtis paveikti darbuotoją, nurodyti, kokia yra tikra galimybė uždirbti;

· pabrėžti atlygio vertę.

J. S. Adams sukurta teisingumo teorija aiškina neteisingo atlygio už darbą poveikį veiklos kokybei, požiūriui į darbą. Teisingumą galima apibūdinti kaip individo įdėtų išteklių (pastangų ir gebėjimų) ir gauto atlygio už darbą (atlyginimas arba paaukštinimas) santykį. Žmonės apie atlygio teisingumą sprendžia arba atlygį lygindami su kitų gautu už panašų indėlį (žmonių situacijų palyginimas), arba su kuriuo nors kitu juos atitinkančiu pastangos ar atlygio santykiu. Žmonės yra skirtingi, todėl jų metodai suvokiamai neteisybei pašalinti ar sumažinti yra skirtingi. Teisingumo teorija rodo, kaip svarbu, kad vadovai pažintų darbuotojus ir pripažintų, kad darbai atliekami pagal žmonių santykių sampratą (Žaptorius, 2007).

Vilčių ir teisingumo teorijų elementai jungiami L. W. Porterio ir E. Lawlerio motyvacijos modelyje, pabrėžiančiame penkis kintamuosius: pastangas, suvokimą, rezultatus, atlyginimą ir pasitenkinimą (Palidauskaitė, 2007). Šio modelio esmė – tvirtinimas, kad pasiekti rezultatai priklauso nuo darbuotojo pastangų, jo gabumų, charakterio ypatumų, nuo darbuotojo įvertinimo įmonėje. Pagal šį modelį nustatomi atlyginimo ir rezultato ryšiai, t. y. žmogus patenkina savo poreikius, kai jis apdovanojamas už pasiektus rezultatus. Pastangų lygis priklauso nuo atlyginimo vertės ir to, kiek žmogus tikisi, kad jo pastangos bus įvertintos tinkamu atlyginimu. Atliktas darbas gali suteikti išorinį ar vidinį atlygį.
E. Lawleris ir L. Porteris priėjo prie išvados, kad rezultatyvus darbas suteikia žmogui pasitenkinimą. Tai dažnai priešinga tam, ką galvoja dauguma vadovų. Jiems turi įtakos ankstesnės teorijos apie žmonių santykius, teigiančios, kad pasitenkinimas sukelia norą siekti aukštesnių laimėjimų darbe arba, kitaip sakant, labiau patenkinti darbuotojai geriau dirba (Adamonienė, Sakalas, Šilingienė, 2002).

5 pav. Porterio–Lawlerio motyvacijos modelis

Šaltinis: sudaryta autorės.
R. Adamonienė, A. Sakalas ir V. Šilingienė (2002) teigia, kad darbuotojų motyvacija yra sudėtingas reiškinys, todėl jam paaiškinti sukurta daug motyvacijos teorijų. Visos jos yra iš dalies teisingos, tačiau iki šiol nėra sukurtos visiems priimtinos motyvacijos teorijos. Tai galima paaiškinti tuo, kad pagrindinę žmogaus elgesio priežastį lemia susidariusi situacija, kurioje jis atsiduria, susiklosčius tam tikromis aplinkybėmis ir tam tikru laiku. Nors nė viena motyvacijos teorija nėra tobula, tačiau jas žinant galima parinkti efektyviausias priemones ir metodus personalui motyvuoti.

Motyvacijos teorijos siekia paaiškinti, kokius tikslus nori pasiekti individai, kokias veiklos alternatyvas jie mato ir kokie jų poreikiai (Gykaraitė, Matuzienė, 2007).

Išanalizavus motyvacijos teorijas galima teigti, kad visos jos turi privalumų ir trūkumų ir pabrėžia vienus ar kitus veiksnius, turinčius įtakos motyvacijai. Tačiau kuri nors viena, kad ir paprasta, motyvacijos teorija negali būti priešpastatyta kitoms. Veikiau motyvacijos teorijų visuma leidžia konkrečioje situacijoje rasti patikimiausią motyvavimo svertą.

Anot L. Marcinkevičiūtės (2005), motyvacijos teorijos stengiasi nustatyti motyvus, kurie skatina žmones veikti. P. Jucevičienė (2007) teigia, kad motyvacija yra sudėtingas reiškinys, kuriam aiškinti sukurta daug motyvacijos teorijų ir modelių. Visi jie turi ir stiprių, ir silpnų pusių. Nėra tobulos teorijos, modelio, tačiau kiekvienas jų praplečia mūsų motyvacijos sampratą.
Mokslinėje literatūroje aprašoma daug įvairių teorijų, aiškinančių žmogaus siekius ir poreikius. Jas išanalizavus galima teigti, jog dauguma jų suformuotos remiantis trimis požiūriais: ankstyvuoju, šiuolaikiniu ir vėlyvuoju. Ankstyvasis siejamas su uždarbiu arba darbdavio ir darbuotojo santykiais, taip pat tinkamų sąlygų dirbti suformavimu. Šiuolaikinis požiūris pagrįstas darbuotojų lojalumo organizacijai formavimu per asmeninės ir darbo gėrovės kūrimą. Vėlyvasis motyvacinis požiūris remiasi darbuotojo elgesio vidinių priežasčių analize. Visomis motyvacijos teorijomis siekiama nustatyti veiksnius, skatinančius darbuotoją produktyviai veikti. Darbdavys, siekdamas didinti darbuotojų motyvaciją organizacijoje, įvertinęs jos ypatumus, turėtų lanksčiai vertinti esamus teorinius modelius, kurti ir kryptingai taikyti organizacijai individualų motyvacijos modelį. Motyvacija yra sudėtingas mechanizmas, kuris gali būti ir asmenybės tobulėjimo prielaida, ir vienas iš svarbiausių rezultatų bei jų vertinimo veiksnių. 
 1.3. Motyvavimo metodai ir priemonės 
Motyvacija ypatinga tuo, kad atsižvelgiant į situaciją ir aplinkybes kinta ji pati. Skirtingiems darbuotojams, skirtingais atvejais turi būti taikomos skirtingos priemonės. Be to, motyvacija yra situacinis dalykas, t. y. kintant situacijai, ji turi kisti. 

Taip pat atsižvelgiant į amžių, lytį, užimamas pareigas, išsilavinimą, patirtį ir kultūrą reikia skirtingai motyvuoti individus. Pagal organizacijos dydį, jos struktūrą, tikslus, personalo politiką taip pat reikia taikyti skirtingas motyvacijos sistemas. Vadinasi, norėdama motyvuoti kiekvieną darbuotoją, įmonė turi sukurti kiekvieno individualią motyvavimo sistemą, atsižvelgdama į tai, ką konkretus darbuotojas labiausiai vertina (Ichsanova, Lepiochinas, Ambrasas, 2007).
Be to, pastebėta, kad laikui bėgant tos pačios motyvacijos priemonės poveikis mažėja. Todėl jas reikia keisti kitomis. Svarbiausia reikia įvertinti du veiksnius: darbuotojo lūkesčius ir organizacijas galimybes. Lūkesčius galima įžvelgti kalbant su darbuotoju, o organizacijos galimybės išplaukia iš organizacijos tikslų ir vykdomos personalo politikos.

Kaip motyvuoti darbuotojus – nuolatinė vadovų diskusijų ir apmąstymų tema. Tai susiję su nuolatiniu geresnių darbo rezultatų siekiu organizacijose. Juk plačiai pripažinta, kad du svarbiausi veiksniai, nuo kurių priklauso galutinis darbo rezultatas, yra darbuotojų žinių bei įgūdžių bagažas ir jų motyvacijos lygis (Palivonienė, 2007). 
Motyvavimo būdų yra daug ir įvairių, juos galima sugrupuoti į tokias stambias grupes:

· tiesioginis materialus skatinimas;

· netiesioginis materialus skatinimas;

· nematerialus (moralinis) skatinimas.

Kiekviena šių grupių turi atitinkamas motyvavimo priemones (žr. 3 lentelę):
3 lentelė

Motyvavimo formų ir motyvavimo priemonių sistema
	Motyvavimo būdas
	Motyvavimo priemonės

	1. Tiesioginis materialus skatinimas

	1.1 Pagrindinis darbo užmokestis
	Vienetinis, laikinis apmokėjimas, alga

	1.2 Papildomas darbo užmokestis
	Premijos, priemokos ir priedai už viršvalandžius, naktinį darbą, profesinį meistriškumą, darbo sąlygas, profesijų sugretinimą, taip pat paaugliams, kūdikius maitinančioms motinoms, darbą poilsio ir švenčių dienomis ir kt.

	1.3 Vienkartinės išmokos iš organizacijos grynojo pelno
	Metinės, pusmetinės, Kalėdų, Velykų ir kt. švenčių išmokos, atsižvelgiant į darbo stažą organizacijoje, gaunamą darbo užmokestį, darbo drausmę, aktyvumą ir kt.

	1.4 Dalyvavimas pelnuose
	Išmokos iš skatinimo fondo, sudaryto kaip grynojo pelno dalis (dažniausiai naudojama darbuotojų, nuo kurių tiesiogiai priklauso pelno dydis, skatinimui)

	1.5 Dalyvavimas akciniame kapitale
	Dividendų gavimas už organizacijos akcijas, įsigytas neatlygintinai (jas nupirkus, taip pat su nuolaida ir kt.)

	1.6 Papildomų išmokų programos
	Dovanos už ypatingus nuopelnus, komandiruotės išlaidų padengimas šeimos nariams ir kt.

	2. Netiesioginis materialus skatinimas

	2.1 Išlaidų transportui apmokėjimas
	Transporto priemonių įsigijimas su visu arba daliniu aptarnavimu, transporto į darbą ir atgal išlaidų padengimas

	2.2 Išmokos iš taupomųjų fondų
	Taupomieji indėliai su palūkanomis ne mažesnėmis negu komerciniuose bankuose

	2.3 Maitinimas organizacijos lėšomis
	Nemokamo maitinimo organizavimas įmonėje, maitinimo subsidijų skyrimas 

	2.4 Lengvatinis gaminamų prekių pardavimas
	Lėšų skyrimas organizacijos parduodamų prekių nuolaidoms

	2.5 Stipendijų fondai 
	Išlaidų studijoms padengimas (visiškai arba iš dalies)

	2.6 Mokymo, auklėjimo programų fondai
	Darbuotojams mokyti (permokyti), darbuotojų vaikų ir anūkų ikimokyklinio ir mokyklinio auklėjimo institucijų išlaidų visiškas arba dalinis padengimas, privilegijuotų stipendijų skyrimas ir kt.

	2.7 Medicininio aptarnavimo programos
	Nemokamo (iš dalies apmokamo) darbuotojų medicininio aptarnavimo organizavimas

	2.8 Būsto statybos programos
	Visiškas arba dalinis lėšų skyrimas organizacijos darbuotojų nuosavo būsto statybai

	2.9 Socialinių paslaugų ir lengvatų programos
	Išlaidų darbuotojų savarankiškai pasirenkamoms socialinėms paslaugoms ir lengvatoms padengimas

	2.10 Gyvybės draudimo programos
	Darbuotojų ir jų šeimos narių gyvybės draudimo įmokų visiškas arba dalinis apmokėjimas

	2.11 Sveikatos draudimo programos
	Darbuotojų ir jų šeimos narių sveikatos draudimo įmokų visiškas arba dalinis apmokėjimas, laikino nedarbingumo pašalpų skyrimas ir kt.


3 lentelės tęsinys

	Motyvavimo būdas
	Motyvavimo priemonės

	3. Nematerialus (moralinis) skatinimas

	3.1 Užimtumo laiko reguliavimas
	Papildomų išeiginių dienų (atostogų) skyrimas, atostogų laiko pasirinkimas ir pailginimas, lankstaus darbo tvarkaraščio nustatymas, darbo dienos laiko sutrumpinimas ir kt.

	3.2 Darbo proceso organizacinio segmento tobulinimas
	Kūrybinių elementų darbo procese įdiegimas ir tobulinimas, sąlygos dalyvauti sprendimų priėmimo procese, galimybės kilti karjeros laiptais, kūrybinės komandiruotės ir kt.

	3.3 Pripažinimo priemonių programa
	Bendras su vadovu vizitas pas kokį nors svarbų asmenį, garbės vardų skyrimas, apdovanojimai pereinamąja taure, padėkos raštais ir gairelėmis, nuotraukos garbės lentoje, firminis vardinis rašiklis, tarnybinis portfelis, brangaus šampano ar vyno butelio pristatymas į namus ir kt.

	3.4 Socialinių ir kultūrinių priemonių programos
	Dalyvavimas organizacijos klubuose ir draugijose, surengtose ekskursijose ir iškylose, darbuotojų ir jų šeimos narių reikšmingų datų kolektyvinis šventimas, bilietai į spektaklio premjerą, klubą, baseiną ir kt.


   Šaltinis: Gražulis, 2005.
L. Marcinkevičiūtė (2003) apibendrintai išskiria dvi motyvacijos priemones: materialias ir psichologines (4 lentelė).

4 lentelė
Darbuotojų motyvacijos priemonės
	Materialinės
	Psichologinės

	Piniginės
	Nepiniginės
	

	• Dalyvavimas dalijant pelną 

• Darbo užmokestis 

• Išlaidų kompensavimas
• Premijos

• Sutaupytų lėšų padalijimas
	• Vertingos dovanos
• Nuolaidos įsigyjant įmonės produkciją
• Sporto klubų abonementai
• Stažuotės
• Valdiškas automobilis ir kt.
	Darbo įvertinimas, darbo sąlygos, darbo turinys, sprendimų priėmimo laisvė, kvalifikacijos kėlimas, psichologinis klimatas, pasitenkinimas darbu, pasitikėjimas ir atsakomybė, saviraiškos galimybės, užimtumo garantijos ir kt.


  Šaltinis: Marcinkevičiūtė, 2003.
Ekonominiai motyvai. Žmonės dirba skatinami įvairių motyvų: norėdami gauti pajamų, siekdami karjeros, pripažinimo, norėdami bendrauti su kitais žmonėmis ir t. t. Tačiau norint suvokti ekonominės motyvacijos sistemos pagrindus, pakanka nagrinėti tik vieną jų – siekimą gauti pajamų. Pajamos darbo rinkoje išreiškiamos darbo užmokesčiu (Martinkus, Žilinskas, 2008). 

Šiuo laikotarpiu Lietuvos įmonėse pagrindinė paskata yra pinigai (Anužienė, 2004). Pinigai – tai akivaizdžiausias būdas, kuriuo įmonė gali atlyginti žmonėms už darbą. Pinigai būtini efektyviai veiklai skatinti, vertinami labai įvairiai. Vieni tvirtina, kad svarbiausią reikšmę turi žmonių socialiniai poreikiai, kiti tvirtina, kad materialaus ir ekonominio pobūdžio paskatos būtinai stiprina norą našiai ir veiksmingai dirbti. Darbuotojai turi jausti, kad egzistuoja tiesioginis ryšys tarp darbo produktyvumo, tyrimo ir darbo užmokesčio. Nors visi tai pripažįsta ir praktikoje vadovai dažniausiai kompensuoja už sugaištą darbe laiką ir darbo stažą, tačiau nepakankamai tai susieja su darbinės veiklos rezultatais (Seilius, 1998).

Labai svarbus motyvacijos aspektas yra darbo užmokesčio formų ir jų sistemų parinkimas ir tobulinimas. Darbo užmokesčio sistema – tai visuma taisyklių, pagal kurias, atsižvelgiant į darbuotojo atliktą darbą ir to darbo sudėtingumą, apskaičiuojamas atlyginimas. Kaip pažymi K. Lukoševičius, B. Martinkus (2005), yra dvi pagrindinės darbo užmokesčio sistemos (5 lentelė):

1. vienetinė, 

2. laikinė.
5 lentelė

Pagrindinės darbo užmokesčio formos

	Laikinė darbo užmokesčio forma
	Vienetinė darbo užmokesčio forma

	Su privaloma normuota užduotimi

Asmeninių priedų ir kt.
	Progresinė

Regresinė

Diferencijuota (baudų) ir kt.


                         Sudaryta pagal Lukoševičių, Martinkų, 2005.
Vienetinė darbo užmokesčio forma pagrįsta konkrečiais ir aiškiais darbo rezultatais, o laikinė – samdomo darbuotojo darbo laiku. Vienetinis darbo užmokestis iki šių dienų išliko ten, kur labai svarbu darbo našumas, o kokybė arba nėra taip svarbi, arba yra nesunkiai patikrinama (Lukoševičius, Martinkus, 2005).

Vienetinė darbo užmokesčio forma, kai darbo užmokesčio dydis tiesiogiai priklauso nuo nustatytos kokybės atlikto darbo kiekio, atsižvelgiant į darbo turinį ir sąlygas. Vienetinė darbo užmokesčio forma taikytina tada, kai: 

1. darbo apimtis matuojama kiekybiniais rodikliais, kurie tinkamai rodo darbininkų darbo laiko sąnaudas; 

2. kai atlikto darbo kiekio pakitimas yra tik darbininkų veiklos rezultatas; 
3. kai sudarytos sąlygos didinti darbo našumą nebloginant jo kokybės.

Užsienio šalyse taikomos įvairios vienetinio darbo užmokesčio atmainos: tiesioginė, progresinė, regresinė, diferencijuota (baudų), fiksuotų priedų, asmeninių priedų, netiesioginė, akordinė.
Laikinis užmokestis, atvirkščiai, nesiekdamas darbo užmokesčio su darbo sparta ir produkcijos kiekiu, žmogų turi skatinti kuo geriau, kokybiškiau atlikti darbą. Lietuvoje yra populiarios šios darbo užmokesčio sistemos: vienetinė akordinė ir laikinė pareiginių algų sistema. Ši sistema taikytina ten, kur atliekami nesudėtingi darbai ir apimtis nustatoma iš patirties, o sparta ir kokybė įmonei nelabai svarbi. Be to, turi būti nesunku patikrinti, ar darbininkai tinkamai atlieka jiems pavestas užduotis (Lukoševičius, Martinkus, 2005).

Laikinė darbo užmokesčio forma gali būti taikoma pagrindinių ir pagalbinių darbininkų darbo užmokesčiui organizuoti.

Dažniausiai darbuotojai yra premijuojami už aukštą darbo produktyvumą bei darbo normų atlikimą ir viršijimą. Šalia premijavimo už darbo našumą turėtų būti ir premijavimas už kokybę. Kylant darbo našumui, reikia sutelkti dėmesį į darbo atlikimo kokybę, nes skubėdami atlikti darbo užduotį žmonės nekreipia dėmesio į kokybę. Todėl šie du premijavimo būdai įmonėse turi būti derinami kartu. Reikia sukurti optimalius premijavimo būdus, kurie patenkintų tiek darbuotojus, tiek įmonės savininkus (Anužienė, 2004).

Anot Zakarevičiaus (2003), nustatoma vidutiniškai normalaus dydžio bazinė darbo užmokesčio dalis, garantuojanti darbuotojo ir jo šeimos fiziologinių, saugumo, bendravimo poreikių tenkinimą. Ši dalis beveik neturi skatinamojo poveikio reikšmės, todėl skatinimas gali būti vykdomas efektyviai taikant kintamąją dalį ir premijas. Toks premijavimas leidžia objektyviai įvertinti darbuotojus, jų pastangas gerai dirbti, o kartu ir uždirbti (Anužienė, 2004).

Socialiniai motyvai. Socialinius motyvus pagal A. Maslow piramidę, kaip pažymi Marcinkevičiūtė (2005), galima suskirstyti į tris grupes:
Socialiniai motyvai, grįsti bendravimo galimybėmis, meile, priklausomybe. Darbuotojai dirba kolektyve. Natūralu, jog norima, kad šis kolektyvas būtų kiek įmanoma geresnis, kad jis jaustų jame savo vietą, būtų mylimas. Kuo geresnis kolektyvas, tuo labiau patenkintas darbuotojas. Jau pati priklausomybė tam tikrai grupei yra pripažinimo, statuso ar pripažinimo siekimo pagrindas. Ir ne tiek svarbu vaidmuo grupėje, kiek svarbu tai, ką apie grupės narius galvoja aplinkiniai.

Saviraiškos galimybės per pripažinimą, statusą, prestižą, dėmesį. Iš dalies tai susiję su pirmosios grupės paskatomis, tačiau pirmai grupei keliami didesni reikalavimai, kad darbuotojas būtų pripažintas. Nebesitenkinama formalia priklausomybe, siekiama, kad būtų atlikti neformalūs pripažinimo aktai.

Saviugdos motyvai yra tikrieji augimo motyvai. Darbuotojas siekia, kad darbas jam būtų tikrai malonus, įdomus, kad jis galėtų tobulėti pagal poreikius ir gebėjimus.

Konkrečiai socialiniai motyvai įgyvendinami taikant tinkamą pavedimą, valdymo stilių, įtraukiant darbuotojus į valdymą, darant darbuotojų darbą įdomesnį. 

Atlikus mokslinės literatūros analizę, galima teigti, jog yra du pagrindiniai motyvacijos būdai, kurie susiję su materialiuoju ir nematerialiuoju skatinimu. Kiekvienam darbdaviui pagrindinis uždavinys yra išsiaiškinti, koks metodas yra tinkamiausias jo vadovaujamai organizacijai. Tik nustačius metodą ir tikslingai pasirinkus priemones tam metodui įgyvendinti, galima tikėtis siekiamo rezultato. Lietuvoje dažniausiai taikoma motyvacijos priemonė yra susijusi su materialiuoju motyvavimo metodu – piniginiu skatinimu. Taikant šį metodą, didžiausias dėmesys turėtų būti skiriamas užmokesčio formoms ir sistemiškumui. Atlygis už darbą yra ne tik pinigai, bet ir visa tai, ką darbuotojas brangina ir vertina. Kiekvienas darbdavys turėtų apsvarstyti, ką reiškia atlygis jo darbuotojams. Motyvuodami darbuotojus, įmonės vadovai turi naudoti abu motyvacijos būdus – tiek materialius, tiek nematerialius. Taip pat reikia atkreipti dėmesį ir į tai, kad skirtingų lygių darbuotojus motyvuoja nevienodi dalykai.
1.4. Motyvavimo sistema įmonėje
Kaip teigia daugelis autorių (Cace, 2006; Gario, 2006; Beikeris, 2006; Marcinkevičiūtė, 2002; Beržonskytė, Matuzienė, 2007), šiandien pagrindiniai motyvavimo būdai, kurie palaiko ir didina darbuotojų motyvaciją, yra: organizacijos valdymas ir politika, atlyginimas, grįžtamasis ryšys, darbuotojų tarpusavio santykiai, darbo esmė, patogi darbo vieta; mokymasis ir tobulėjimas, karjeros perspektyvos, adekvatus darbo krūvis. Šie veiksniai sudaro organizacijos darbuotojų motyvavimo sistemą.

Bet kuri sistema, taip pat ir motyvacijos, rengiama ir diegiama kaip bendros organizacijos strategijos dalis. Nereikia pamiršti, kad pati strategija įgyvendinama konkrečiose darbo vietose. Tarp organizacijos ir darbuotojų interesų turi būti pusiausvyra. 

Žmonės aktyviai sieks organizacijos tikslų tik tuomet, jei bus tikri, kad drauge patenkins ir savo poreikius bei interesus. Kitaip tariant, žmonės ateina dirbti į organizacijas, tikėdamiesi tam tikro atlyginimo už savo pastangas. Šiuo atveju sąvoka atlygis įgyja daug platesnę reikšmę negu pinigai. Atlygis yra visa tai, ką žmogus brangina ir vertina. Todėl kuriamose motyvavimo sistemose reikia įvertinti daugelį aspektų. 6 paveiksle pateiktoje schemoje yra pavaizduoti pagrindiniai motyvavimo sistemos elementai, tikslai ir uždaviniai. Norint sukurti veiksmingą motyvavimo sistemą organizacijoje, neužtenka darbuotojams skatinti taikyti įvairias motyvavimo priemones. Jos turi sudaryti bendrą sistemą, apimančią ir jungiančią visus pagrindinius personalo motyvavimo veiksnius.
Įmonės kuriama motyvavimo sistema bus veiksminga tik tuo atveju, jeigu ji tenkins dvi pagrindines sąlygas:

1. Turi motyvuoti darbuotojus siekti organizacijos tikslų.

2. Turi patenkinti darbuotojų lūkesčius.

6 pav. Pagrindiniai motyvavimo sistemos elementai, tikslai bei uždaviniai

Sudaryta autorės pagal Marcinkevičiūtę, 2005.
Motyvavimo sistemos elementų pagrindinės kryptys, kurios šiuo metu turi būti taikomos Lietuvos įmonėse ir organizacijose:

1. Turi būti sukurta teisinga ir motyvuojanti atlyginimo už darbą sistema. Tokios sistemos sukūrimo pagrindą įmonėse sudaro objektyvus darbų ir asmeninio darbuotojų indėlio įvertinimas.

2. Lygiagrečiai turi būti sukurta veiksminga personalo profesinio augimo ir ugdymo sistema, kuri sudarytų sąlygas darbuotojams plėtoti savo gebėjimus organizacijoje bei užtikrintų galimybę kilti karjeros laiptais.

3. Darbuotojams turi būti sudarytos sąlygos dirbti įdomų, atsakingą darbą, atitinkantį jų gebėjimus ir polinkius. Tam reikia sukurti darbuotojų įtraukimo į sprendimų priėmimą, atsakomybės ir įgaliojimų perdavimo būdus. (Мотивация и вознаграждение, 2010). 
K. S. Kameron, M. Woods (1999) (Čiutienė, 2006) pateikia darbuotojo motyvacijos didinimo modelį (žr. 7 pav.).

7 pav. Motyvacijos didinimo modelis
Šaltinis: Čiutienė, 2006.
Šio modelio esmė yra ryšiai: darbui atlikti reikia įdėti pastangų, atlyginimas už pastangas sukelia pasitenkinimą. Jei nepatenkinami poreikiai (materialus ar nematerialus), galima prognozuoti darbuotojo karjeros pokyčius.
Pasiekus tam tikrą profesinės kompetencijos ir gyvenimo lygį, keičiasi motyvavimo priemonės ir jų stiprumas. Tai lemia, kad darbuotojus motyvuoja dirbti vadovų pasitikėjimas, atsakomybės srities praplėtimas, darbo turiningumas, laisvės ir statuso siekimas, sudėtingesnių užduočių skyrimas, saviraiškos galimybė. Darbo praturtinimas – tai geriausias būdas didinti darbuotojų motyvaciją ir našumą. Tai gali būti darbo perprojektavimas, darbo pasidalijimas, laisvas dienos režimas, dalyvavimas, komandinis darbas (Čiutienė, 2006).

Taigi reikia pabrėžti, kad kiekvienas žmogus yra individualus, siekia individualių karjeros tikslų, interesų įgyvendinimo, todėl ir motyvai, skatinantys dirbti, yra skirtingi. Kiekvienam darbuotojui turi būti parenkama motyvavimo sistema, atitinkanti jo individualų motyvavimo lygį. Kuriant įmonėse motyvavimo sistemas, į šį procesą reikia įtraukti ir darbuotojus, tinkamai nustatyti parametrus ir mechanizmus (t. y., už ką ir kaip bus atlyginta), o jas įdiegus reikia nuolat tikrinti, ar motyvavimo sistemos duoda reikiamus rezultatus. Jei neduoda – sistemas reikia keisti (Klupšas, 2009).
Motyvavimo sistema yra konkrečių motyvavimo metodų ir jų priemonių visuma, užtikrinanti darbuotojo poreikių ir interesų patenkinimą. Svarbu įvertinti, kokios yra organizacijos galimybės tenkinti darbuotojų interesus. Darbuotojų interesų požiūriu svarbu tinkamai įvertinti interesus, nustatyti jų prioritetiškumą. Motyvavimo sistema turi būti orientuota kuo geriau tenkinti darbuotojo interesus. Pažymėtina, kad darbo organizavimo metodai, orientuoti išvengti darbo monotoniškumo, laiduoti optimalų darbo pasidalijimą, didinti darbuotojų kvalifikaciją, išbandyti jėgas naujoje darbo vietoje, taikyti teisingo atlygio sistemą ir kt. – tai motyvavimo sistemos priemonės (Čiutienė, 2006).
Organizacijos sėkmę dažnai lemia gebėjimas tinkamai pasinaudoti darbuotojų turimomis žiniomis, kvalifikacija, atskleisti ir ugdyti jų potencialą. Personalo motyvavimas turi tapti bendros organizacijos veiklos strategijos dalimi siekiant suvienyti darbuotojus ir nukreipti jų pastangas bendriems tikslams siekti. Motyvavimo sistemos bus veiksmingos, jei jos motyvuoja darbuotojus siekti organizacijos keliamų tikslų; jei jos patenkina darbuotojų lūkesčius ir viltis.
Taigi galima teigti, kad motyvavimo sistema yra konkrečių motyvavimo metodų ir jų priemonių visuma, užtikrinanti darbuotojo poreikių ir interesų patenkinimą. Norint sukurti motyvavimo sistemą svarbu apjungti šiuos elementus – atlygį už darbą, darbuotojų veiklos kokybę ir personalo ugdymą. Yra daugybė motyvavimo modelių, tačiau kiekvienas vadovas turėtų sukurti savitą darbuotojų motyvavimo sistemą. Šios sistemos leidžia įmonei išlaikyti darbuotojus, skatina juos dirbti efektyviai. Įmonės vadovų dėmesys bei išlaidos, skirtos darbuotojų motyvacijai didinti, visuomet atsiperka, o darbuotojai skleidžia teigiamą informaciją apie įmonę aplinkiniams ir lieka lojalūs savo įmonei.
II. UAB „VALENTIS PHARMA“ DARBUOTOJŲ 
MOTYVAVIMO SISTEMOS ANALIZĖ

2.1. UAB „Valentis Pharma“ veiklos pristatymas 
UAB „Valentis“ yra viena didžiausių vaistų ir maisto papildų gamybos įmonių Lietuvoje. GGP sertifikatas ir moderni gamybos įranga leidžia įmonei gaminti bei parduoti savo produkciją Europos Sąjungos rinkoje. Įmonė eksportuoja produkciją į Latviją, Estiją, Baltarusiją, artimiausiu metu planuoja įsitvirtinti Lenkijos, Rusijos ir Ukrainos rinkose. UAB „Valentis“ jau dabar siūlo kitoms Lietuvos įmonėms, neturinčioms GGP sertifikato, naudotis savo gamybos baze.

Šiuo metu UAB „Valentis“ teikia šias paslaugas:

· gamina natūralius vaistus; 

· pakuoja skystos ir kietos formos vaistus; 

· saugo produkciją; 

· teikia importo, eksporto paslaugas; 

· teikia gamybos, kontrolės tyrimų, produkto išleidimo į rinką ir rinkodaros paslaugas; 

· rūpinasi užsienio įmonių produkcijos registravimu. 

Bendrovėje „Valentis“ dirba daugiau nei 120 žmonių, ją sudaro „Valentis“ ir „Valentis Pharma“. Padalinys „Valentis“ vykdo gamybą, o „Valentis Pharma“ yra pardavimų ir rinkodaros padalinys. Rinkodaros ir pardavimų padaliniai bendradarbiaudami kuria ir įgyvendina skirtingų produktų strategijas Lietuvoje. Rinkodaros padalinio atliekamą rinkos segmentavimą, targetavimą ir pozicionavimą turi įgyvendinti pardavimų žmonės. Lietuvos įstatymai reglamentuoja vaistų platinimą ir reklamą Lietuvoje. Farmacijos bendrovės atstovybė negali vykdyti tiesioginių vaistų pardavimų vaistinėms ir gydymo įstaigoms. Tai vykdo didmenininkai, kurie užsisako ir atsiveža vaistus iš gamintojo. Iš didmenininkų vaistus pagal esamą paklausą perka vaistinės ir gydymo įstaigos. Farmacijos bendrovės samdo medicinos atstovus, kurie yra profesionalūs darbuotojai, reprezentuojantys bendrovės produktus. UAB „Valentis Pharma“ pardavimo padalinio žmonės suskirstyti regionais. Pagal lankomų gydytojų ir vaistinių teritorijas yra septyni regionai, kiekvienam regionui atstovauja vienas medicinos atstovas. Iš viso tokių medicinos atstovų yra 7. Taip pat yra medicinos atstovų vadovė. Visi medicinos atstovai pavaldūs rinkodaros skyriui. Pardavimo padalinio vadovas ir medicinos atstovų vadovė, aptarę rinkos segmentavimą su rinkodaros padalinio darbuotojais, perduoda savo pavaldiniams – medicinos atstovams gydytojų ir vaistininkų sąrašus, kuriuose yra sužymėti klientų segmentai ir kiekvieno segmento lankymo dažnis. Pardavimo žmonės turi taip susiplanuoti savo darbą, kad visus gydytojus ir vaistininkus per mėnesį aplankytų nurodytu dažniu. Vidutiniškai kiekvienas atstovas sąraše turi apie 150 vizituojamų klientų, per dieną reikia aplankyti 12. „Valentis Pharma“ pardavimo padalinyje dirbantys medicinos atstovai lanko vaistines, gydytojus, rengia seminarus ir konferencijas, pateikia jiems mokslinių tyrimų duomenis su objektyvia informacija apie bendrovės produktų panaudojimo privalumus ir naudą pacientams, surenka iš gydytojų bei vaistininkų grįžtamąją informaciją apie produktus, rengia seminarus ir konferencijas. Nors medicinos atstovo veikla yra gana plati, pačią svarbiausią jo darbo dalį sudaro individualūs vizitai pas vaistininkus ir gydytojus. Šių vizitų metu medicinos atstovai atlieka dvi pagrindines pardavimo funkcijas: informuoja ir daro įtaką, bet atsižvelgdami į vaistų reklamos ir pagal bendrovės etikos siaurai apibrėžtas ribas.

 2.2. Skirtingų farmacinių bendrovių darbuotojų motyvacijos būdai
Farmacijos bendrovėse, kaip ir bet kokiose kitose įmonėse, įstaigose ar organizacijose veikia darbuotojų motyvavimo sistemos. Tam įmonės kuria ir diegia motyvavimo ir gerovės pasiūlymo (gerovės paketo) sistemas. Dažna įmonė prie piniginio atlygio siūlo ir motyvacinį (karjeros galimybes, keliones, įmonės organizuojamus vakarėlius ir kt.), bei gerovės pasiūlymus. Palyginimui bus pateikiamos trijų farmacijos bendrovių motyvavimo sistemos. 
Dėl objektyvių priežasčių pastarųjų dviejų organizacijų vadovai neleido skelbti organizacijų pavadinimų, todėl toliau tekste šios įmonės bus įvardintos kaip bendrovė A ir bendrovė B.

Bendrovės A motyvavimo sistema. Atstovas gauna fiksuotą mėnesinį atlyginimą. Kas ketvirtį sudaromas planas, jis kiekvieną kartą apipavidalinamas skirtingai. Pavyzdžiui, vienas planas buvo pavadintas „Formulės-1 lenktynėmis“, kur kiekvienas atstovas buvo tarsi mašinėlė. Kiti rinkodaros darbuotojai buvo suskirstyti į atstovo palaikymo komandas, kurios turėjo padėti siekti pergalės arba, kitaip tariant, plano įvykdymo. Taigi tokiu principu vyksta pardavimo lenktynės tarp atstovų. Kas mėnesį rengiami susirinkimai, jų metu aptariami tarpiniai lenktynių, t. y. pardavimo rezultatai. Atstovams tai suteikia stimulą siekti geresnių rezultatų. 

Premijos mokamos kas ketvirtį, t. y. kas tris mėnesius, pagal vadinamąją „market share“ programą, už įvykdytą planą – t. y. 95 proc. ir daugiau. Surinkus mažiau nei 95 proc., plano vykdymo premijos nemokamos. Premijavimo sistema pasižymi tik pinigine išraiška. Už lojalumą ir išdirbtų metų skaičių organizacijoje darbuotojas kasmet gauna 1 papildomą laisvą dieną per mėnesį. Medicinos atstovams nuolat rengiami mokymai (psichologijos dalykų, pardavimo skatinimo ir pan.).

Taip pat visi darbuotojai turi vadinamąjį gerovės siūlymą, jį sudaro automobilis, mokama už kurą darbo reikmėms, mobilųjį telefoną, už kompiuterį su internetu. 

Bendrovės B motyvavimo sistema. Atstovas gauna fiksuotą mėnesinį atlyginimą. Už kiekvienus organizacijoje išdirbtus metus prie fiksuoto atlyginimo pridedamas 1 proc. Planai sudaromi kas ketvirtį, kiekvieną kartą sudarytas planas skiriasi nuo buvusiojo, priklausomai nuo jo kinta ir motyvavimo sistema. Pavyzdžiui, pastarasis planas turėjo būti už rinkos dalies užpildymą 100 procentų. Atstovas, įvykdęs planą 100 procentų, gavo poilsio savaitgalį pasirinktinai kuriame nors iš Lietuvos kurortų, taip pat piniginę premiją. 

Kartą per metus ne Lietuvoje medicinos atstovams vyksta renginys, kuris vadinasi „sales champions“. Renginyje, kaip papildoma paskata, visas dėmesys skiriamas medicinos atstovams. Apdovanojimai skiriami už geriausius ketvirčio, metų, produktų įvedimo rezultatus, už iniciatyvumą, kūrybiškumą siekiant rezultatų.
Taip pat visi darbuotojai turi vadinamąjį gerovės pasiūlymą, kurį sudaro automobilis, kuro darbo reikmėms apmokėjimas, mobilusis telefonas ir kompiuteris.

UAB „Valentis“ motyvavimo sistema. Finansinį skatinimą sudaro darbo užmokestis. Įmonėje taikoma mišri darbo užmokesčio sistema. Tai reiškia, kad atlyginimas susideda iš pastovios dalies ir priedų, kurie priklauso nuo darbo rezultatų. Priedai skaičiuojami atsižvelgiant į tai, kaip buvo įgyvendinti planai. Pasiekus ir viršijus lūkesčius, galima gauti iki 30 proc. didesnį atlygį už nustatytąjį pastovų darbo užmokestį. Atstovas gauna fiksuotą mėnesinį atlyginimą. Kas ketvirtį už plano įvykdymą 95 proc. mokamos premijos. Kas ketvirtį vyksta atstovo darbo patikrinimas, per jį galima surinkti papildomus taškus už tam tikrus punktus. Šie taškai pridedami prie plano vykdymo rodiklių. Pavyzdžiui, įvykužius planą 90 proc. ir surinkus 7 taškus, yra tikimybė gauti premiją, nes skaičiuojama, kad planas įvykdytas 97 proc.
Lengvatos ir privilegijos.

· Darbuotojas gauna  tris mokamas laisvas dienas šeimos nario mirties atveju.

· Visi darbuotojai turi vadinamąjį gerovės siūlymą, kurį sudaro automobilis, kuro darbo reikmėms apmokėjimas, mobilusis telefonas ir kompiuteris.

Yra ir nematerialaus skatinimo sistema.
Bendravimas:                                             
· Kasmetiniai renginiai. Kasmet vyksta du renginiai (kalėdinis ir vasaros iškyla). Į juos kviečiami visi įmonės darbuotojai. Šių renginių metu suteikiama galimybė susipažinti ir pabendrauti su kolegomis, kuriuos įprastai susitikti sunkoka.

· Mokymai. Nuolat rengiami medicinos atstovų mokymai (psichologinio pobūdžio, pardavimo skatinimo ir pan.).

· Karjeros galimybė. Atsiradus naujai darbo pozicijai įmonėje, pirmiausia skelbiama vidinė atranka, informacija apie poziciją laišku išplatinama visiems įmonės darbuotojams. Tik neradus tinkamo kandidato įmonės viduje, skelbiama išorinė atranka.
Apibendrinus galima teigti, jog visose trijose organizacijose yra iš esmės panaši motyvavimo sistema. Tačiau bendrovėje A ir bendrovėje B taikomi tam tikri plano įgyvendinimo principai, pavyzdžiui, plano įgyvendinimas pateikiamas labai žaismingai „Formulės 1 lenktynių“ principu, kas skatina medicinos atstovus ir palaikymo komandas originaliau siekti geresnių darbo rezultatų. UAB „Valentis Pharma“ sistema orientuota tiesiog į rezultatą. Todėl norint pasiekti geresnių rezultatų įmonėje, galima būtų pasinaudoti minimų organizacijų patirtimi. 
2.2.1. Tyrimo metodų pagrindimas
Tyrimo tipo pagrįstumas. Tyrimas buvo atliktas siekiant nustatyti motyvavimo sistemos pritaikymą, jos tobulinimo galimybes. Anot K. Kardelio (2002), veiksmo tyrimas pasirinktas todėl, kad tai praktinės pakraipos tyrimas, pagrįstas veiksmu ir nukreiptas į situacijos valdymą, siekiant ją pakeisti arba patobulinti, į tam tikros problemos sprendimą. Išsikeltos praktinės problemos sprendimas buvo pagrįstas veiksmu – įmonės motyvavimo sistemos tobulinimu, įgyvendinamu praktiškais veiksmais.
UAB „Valentis Pharma“ darbuotojų motyvacijos tyrimui šiame darbe atlikti pasirinktas anketinės apklausos metodas, naudojamas iš anksto sudarytas klausimynas. Jį respondentai pildė savarankiškai. 
Apklausa – vienas iš populiariausių socialinių ir elgsenos mokslų metodas (Kardelis, 2002). Apklausti galima su respondentais bendraujant tiesiogiai, telefonu, faksu, paštu, naudojantis internetu. Apklausos metodas populiariausias todėl, kad jį gana paprasta atlikti, jis pigus ir per trumpą laiką galima surinkti daug informacijos.

Anketą sudaro 16 klausimų, nes per ilga anketa tiriamąjį atbaido, dingsta noras atidžiai ją skaityti. Sudarant anketos klausimus buvo atsižvelgta į tai, kad klausimai respondentui būtų suprantami, nedviprasmiški, aiškūs, todėl visi anketos klausimai trumpi, konkretūs ir paprasti, kad su anketa būtų lengva dirbti. 

Anketa prasideda kreipimusi į respondentą. Nurodyta, kas atlieka tyrimą, koks atliekamos apklausos tikslas, taip pat pažymėta, kad tyrimas atliekamas tik mokymo tikslais ir apklausos metu gauti duomenys nebus niekur skelbiami. Be to, paaiškinta, kaip teisingai reikia pažymėti pasirinktus atsakymo variantus. Anketos pristatymas baigiamas padėka.

Anketa sudaryta suskirstant motyvacinius veiksnius į motyvacinių ir higienos veiksnių grupes.

Tiriamąją anketos dalį sudarė klausimų grupės:

1. Apie darbo sąlygas (įeina klausimai apie darbo vietos įrengimą, darbo laiko pasirinkimą, pačią darbo esmę, stresą darbe ir kt.).
2. Apie tarpusavio santykius ir kvalifikacijos kėlimą (įeina klausimai apie santykius su bendradarbiais ir santykius su vadovu, apie įvertinimą ir tobulėjimo / mokymosi galimybes).

3. Apie darbo užmokestį (įeina klausimai apie nuolatinę algą, apie priedus, apie užmokesčio dydžio konkurencingumą, palyginti su kolegomis ir kitomis įmonėmis).
4. Apie dalyvavimą sprendimų priėmimo vyksme, karjeros galimybes (įeina klausimai apie įtraukimą į sprendimų priėmimą, atsakomybę ir iniciatyvumą darbe, karjerą).
5. Apie norimus pokyčius įmonėje (paprašyta atrinkti kriterijus, kurie galėtų didinti motyvaciją).
Demografiniai klausimai įrašyti anketos pabaigoje. Abejonių dėl anonimiškumo respondentams tai neturėjo sukelti, nes klausiama tik dviejų duomenų, pagal kuriuos būtų nelengva atsekti, kas yra atsakymų autorius. Respondentai prašomi nurodyti savo amžių, išsilavinimą, užimamas pareigas įmonėje. Nagrinėjant tyrime iškeltus tikslus, demografiniai duomenys įgauna daug svarbesnę reikšmę, nes yra pastebėta ne viena tendencija, rodanti, kad nuo darbuotojo asmeninių veiksnių, kuriuos rodo šie demografinio pobūdžio duomenys, priklauso ir pasitenkinimo darbu lygis.
Tyrimas atliekamas mažame padalinyje. Jame dirba 10 darbuotojų. Apklausiami visi darbuotojai, siekiama sužinoti jų nuomonę. Tam tinka taikyti apklausos metodą (Kardelis, 2002). Darbuotojams taikoma apklausa raštu (pateikiant uždaro ir atviro tipo klausimus), nes buvo atsižvelgta į tiriamųjų pageidavimą likti anoniminiais.
Tyrimo metu laikytasi tyrimo etikos principų: gavus įstaigos vadovų sutikimą atlikti tyrimą, paprašyta respondentų sutikimo atsakyti į anketos klausimus, pabrėžiama jų apsisprendimo teisė, dalyvauti ar nedalyvauti tyrime (teisė savarankiškai apsispręsti dėl dalyvavimo tyrime). 

Respondentams pateikta anketa (žiūr. 1 priedą), kuri buvo sudaryta remiantis teorinėje dalyje išnagrinėta medžiaga. Duomenys apdoroti Microsoft Excel programa. Gauti atsakymai išnagrinėti ir pateikta tyrimo rezultatų analizė.
Apklausoje dalyvavo vien moterys. Duomenys parodė, kad didžioji dalis (55 proc.) darbuotojų yra 18–29 metų. Analizuojant anketos duomenis nustatyta, kad darbuotojai iki 35-erių metų teikia pirmenybę nepiniginėms motyvavimo formoms, jiems rūpi karjeros galimybės, kvalifikacijos kėlimas, pripažinimas darbe, bendravimo poreikio patenkinimas, poilsis ir t. t. Darbuotojams, vyresniems nei 35 metų, daugiau rūpi materiali gerovė: jie anketose nurodė, kad juos geriau motyvuotų didesnės premijos ir algos, taip pat geresnis poilsio laikas ir kita.

Didžioji dalis darbuotojų organizacijoje dirba nuo metų iki trejų (40 proc.) bei iki metų (30 proc.). Beveik visi darbuotojai turi aukštąjį išsilavinimą (80 proc.) ir tik 2 darbuotojai turi aukštesnįjį išsilavinimą.
2.2.2. Tyrimo rezultatų analizė ir apibendrinimas

Atlyginimo reikšmingumas. Viena iš labiausiai diskutuotinų, bet kartu viena iš svarbiausių darbuotojų motyvacijos sričių – finansinis atlygis. Nors, anot F. Herzbergo teorijos, finansinis atlygis – ne motyvacinis, o tik higienos veiksnys, tačiau daugelis atliktų tyrimų leido suabejoti šiuo teiginiu. Kaip rodo tyrimai, atlikti tiek pasaulyje, tiek ir vėliau Lietuvoje, finansinis atlygis – vis dar labai svarbus kriterijus tiek renkantis darbą, tiek palaikant darbo motyvaciją. Pasak V. Gražulio (2005), A. Maslow poreikių hierarchija rodo, kad žmogui pirmiausia reikia tokio darbo užmokesčio, kuris leistų prasimaitinti ir išmaitinti savo šeimą, tad dėl šios priežasties, fiziologiniai poreikiai daro didžiausią poveikį dirbančiųjų gyvenimui. Todėl labai tikslinga panagrinėti finansinio atlygio svarbą UAB „Valentis Pharma“ motyvacijos priemonių sistemoje. Tuo tikslu buvo sukurtas klausimų ir teiginių klausimynas apie finansinį atlygį.

Kaip skatinimo veiksnys, darbo užmokestis UAB „Valentis Pharma“ darbuotojams yra labai svarbus. Tai rodo 8 paveikslas. Jame matyti, kad net  48 proc. darbuotojų nėra patenkinti gaunamu atlyginimu ir pageidautų didesnio užmokesčio. 32 proc. respondentų tenkina gaunamas užmokestis, 20 proc. apklaustųjų mano, kad jis galėtų būti didesnis. 
Didesnioji dalis darbuotojų nepatenkinti darbo užmokesčiu, taigi galima manyti, kad būtent dėl to, kad jo neužtenka tinkamam pragyvenimui – taip teigia visi apklausti respondentai.

8 pav. Apklaustųjų pasitenkinimas darbo užmokesčiu, proc.

Norėta sužinoti darbuotojų nuomonę, kokio dydžio atlyginimas užtikrintų jų visavertį gyvenimą. Atsakymų buvo įvairių, tačiau galima daryti išvadą: kad galėtų užsitikrinti visavertį savo ir savo šeimos gyvenimą, jie turėtų gauti vidutiniškai dviem tūkstančiais litų didesnį atlyginimą. Sugretinus darbuotojų nuomones abiem klausimais, galima teigti, kad darbo užmokestis nėra didelis ir jis darbuotojų tikrai netenkina.
Taigi darbuotojų materialūs poreikiai nėra reikiamai tenkinami, organizacija, norėdama išlaikyti darbuotojus, turėtų keisti darbo užmokesčio sistemą.

Dauguma darbuotojų mano, kad jų atlygis neatitinka indėlio į darbą. Matydami gaunamų pajamų už darbą ir jų indėlio į darbą neatitiktį, darbuotojų darbo efektyvumas sumažėja. Tad norint, kad asmuo būtų suinteresuotas gerai ir kokybiškai atlikti savo darbą, reikia jam sudaryti tinkamas sąlygas, ir viena iš tų sąlygų – darbo užmokestis. Gaudamas reikiamą darbo užmokestį ir būdamas juo patenkintas, žmogus gerina darbo kokybę, jo darbo paskatos didėja.

Darbo sąlygų vertinimas. Labai svarbu užtikrinti sveikas ir saugias darbuotojų darbo sąlygas. Darbo aplinkos kokybė taip pat rodo rūpinimąsi darbuotojais, pagarbą jiems. Yra išskiriamos trys darbo sąlygų kategorijos. Pirmai priklauso fizinė ir psichologinė aplinka, antrai – įvairios lengvatos ir parama darbuotojams, trečiai – darbuotojų autonomijos laipsnis. Darbo sąlygos priskiriamos prie išorinių paskatų, nes tai gali kontroliuoti organizacija. Kiekvienas darbuotojas jaučia pasitenkinimą darbu, atlikdamas veiklą psichologiškai palankioje aplinkoje, kai nėra įtampos tiek bendraujant su kolegomis, tiek su vadovu. 

Viskas, kas yra susiję su darbo sąlygų gerinimu, saugumu, darbo priemonių pritaikymu darbuotojui, patalpų estetika, veikia skatinamai ir pamažu atsiperka. Ar tai daroma tiriamoje organizacijoje, matyti 9 paveiksle. Didžioji dalis darbuotojų – 57 proc. teigia, kad jie yra iš dalies patenkinti darbo sąlygomis, 30 proc. patenkinti ir 13 proc. darbuotojų teigia esą nepatenkinti darbo sąlygomis.

Darbuotojų įvertinimas. Darbuotojai už savo darbą tikisi teisingo atlygio. Darbo efektyvumą lemia tiek materialios paskatos (piniginės premijos ir pan.), tiek moraliniai veiksniai (mėgstama veikla, geri santykiai su bendradarbiais, vadovu ir kt.). Tie darbuotojai, kurie jaučia, kad jų atliekamas darbas yra vertinamas teisingai, ir toliau stengiasi dirbti efektyviai, o tie, kurie mano, kad jų atliekamas darbas yra vertinamas neteisingai, gali pradėti jausti nesąžiningumą ir psichologinį diskomfortą: jų darbo kokybė gali smukti. Taigi įmonėje įvertinti jaučiasi 24 proc. respondentų, įvertinti iš dalies – 40 proc. respondentų ir neįvertinti – 36 proc. apklaustųjų (žr. 9 pav.).

Atlyginimo už darbą vertinimas. Tačiau vis dėlto dauguma darbuotojų mano, kad jų atlygis neatitinka jų indėlio į darbą – tik 9 proc. mano, kad atlyginimas atitinka jų indėlį į darbą, 52 proc. respondentų mano, kad atlyginimas jų indėlį į darbą atitinka iš dalies, ir 39 proc. respondentų nuomone, atlyginimas neatitinka jų indėlio į darbą (žr. 9 pav.). 

9 pav. Respondentų nuomonė apie jų indėlio į darbą ir gaunamo atlygio atitikimą, proc.
Matydami tarp gaunamų pajamų už darbą ir jų indėlio į darbą neatitiktį, darbuotojai dirba neefektyviai arba jų darbo efektyvumas sumažėja iki minimumo. Tai dar kartą patvirtina A. Maslow poreikių teoriją, kuri teigia, kad darbo užmokestis ir finansinis įvertinimas tampa ypač svarbus motyvuojamasis veiksnys, kai materialūs darbuotojų poreikiai nėra patenkinti. Tyrimais nustatyta, kad tik esant tam tikroms sąlygoms darbo užmokesčio didėjimas motyvuoja didesnį darbo našumą. Žmonės turi tikėti, kad yra glaudus darbo našumo ir darbo užmokesčio ryšys ir kad didėjant darbo našumui, būtinai didės ir darbo užmokestis.
Motyvuojamųjų veiksnių įtaka darbui. Pakankamai didelis atlyginimas reiškia, kad žmogus yra vertinamas, jis gali džiaugtis tam tikra padėtimi visuomenėje, jam mokama tiek pat ar daugiau negu panašias pareigas einantiems darbuotojams, tačiau pinigai žmonėms svarbūs tik iki tam tikro laipsnio. Kur kas veiksmingesnė ir svarbesnė paskata – darbuotojų savigarbos puoselėjimas, geri ir draugiški tarpusavio santykiai, leidimas atskleisti ir įgyvendinti savo galimybes – tai vadinamasis darbuotojų moralinis, psichologinis motyvavimas, apimantis visą kompleksą įvairių auklėjamojo, psichologinio ir socialinio poveikio kolektyvui bei savininkams priemonių. Tyrimu siekta sužinoti UAB „Valentis Pharma“ darbuotojų nuomonę, ar įvairūs motyvuojamieji veiksniai turi įtakos darbui, ar ne (10 pav.).

10 pav. Respondentų nuomonė, ar motyvuojamieji veiksniai turi įtakos darbo rezultatams, proc.

Taigi 3 proc. darbuotojų teigia, kad motyvuojamieji veiksniai įtakos darbui neturi, o 97 proc. darbuotojų nuomone, šie veiksniai turi didelę įtaką jų darbui.

Kaip teigiama teorinėje darbo dalyje, kintant rinkos sąlygoms vis daugiau dėmesio skiriama darbuotojams motyvuoti. Įmonės, norėdamos motyvuoti savo darbuotojus, turi žinoti jų darbinės veiklos motyvus ir parinkti atitinkamas motyvavimo priemones. Motyvuojamųjų veiksnių ir metodų įvairovė leidžia suprasti, kokie poreikiai, motyvuojamieji veiksniai arba metodai sukelia darbuotojų pasitenkinimą arba nepasitenkinimą darbu. Vadinasi, siekta sužinoti, kokie veiksniai labiausiai motyvuoja įmonės darbuotojus. Respondentų buvo prašoma įvertinti, kokie veiksniai juos motyvuoja labiausiai.

Svarbiausiais prioritetais ir didžiausiais skatinamaisiais veiksniais darbe įmonės darbuotojai laiko geras darbo sąlygas (21 proc.) ir įdomų darbą (18 proc.). Kiti prioritetai išsidėsto taip: kūrybos laisvė ir darbo savarankiškumas (po 15 proc.), karjeros galimybės ir darbo užmokestis (po 10 proc.), geras vadovavimas, laisva savo nuomonės raiška ir geras įmonės įvaizdis (žiūr. 11 pav.).

11 pav. Respondentų nuomonė apie nematerialius motyvavimo veiksnius, proc.

Toliau buvo siekiama nustatyti, kokie būtent motyvuojamieji veiksniai darbuotojus skatina dirbti UAB „Valentis Pharma“ (12 pav.).

12 pav. Veiksniai, motyvuojantys dirbti UAB „Valentis Pharma“, proc.

Taigi matyti, kad labiausia darbuotojus motyvuoja dirbti UAB „Valentis Pharma“ įmonėje tai, kad atliekamas darbas yra mėgstamas (31 proc.). Taip pat įtakos turi lankstus darbo grafikas (25 proc.) ir palankios darbo sąlygos (19 proc.). Matyti, kad darbo užmokestį kaip motyvuojamąjį veiksnį pažymėjo tik 6 proc. respondentų. Tai dar kartą patvirtina prielaidą, jog materialūs poreikiai ne visai tenkinami.

Labai svarbus darbuotojus tenkinantis darbų veiksnys. Tai yra jų poreikių tenkinimas darbu. Mėgstamas darbas yra teigiamų ir neigiamų žmogaus jausmų visuma, rodanti, kaip darbuotojas vertina savo darbą. Veiksniai, sukuriantys pasitenkinimą darbu tiriamoje organizacijoje, pateikti 13 paveiksle.

13 pav. Veiksniai, sukuriantys pasitenkinimą darbu, proc. 

Taigi pagrindinis veiksnys, sukuriantis įmonės darbuotojams pasitenkinimą darbu, yra suteikiama asmeninė laisvė ir galimybė gauti aukštesnes pareigas – taip teigia po 26 proc. darbuotojų. 22 proc. darbuotojų nurodo, kad pasitenkinimui darbu įtakos turi teisingas atlygis. 
Nepiniginiai skatinimo būdai yra tokie pat svarbūs ir veiksmingi kaip ir piniginiai; nepiniginiai skatinimo būdai kartais darbuotojams suteikia daugiau pasitenkinimo nei piniginis paskatinimas. Į klausimą, ar dažnai sulaukiate pagyrimo, žodinio paskatinimo už gerą darbą, 50 proc. respondentų atsakė: kartais. 30 proc. teigia, kad moralinio paskatinimo sulaukia visada už gerai atliktą darbą ir 20 proc. teigia, kad tokio paskatinimo nesulaukia niekada. Tai parodo, kad vadovai jaučia dėkingumą savo darbuotojams ir juos paskatina bent jau žodžiu.

Kaip jau buvo minėta teorinėje darbo dalyje, motyvavimo būdų yra daug ir įvairių. Kiekvieną darbuotoją dirbti motyvuoja skirtingi motyvai, įvairūs jų deriniai. Darbo efektyvumą lemia tiek materialios paskatos (piniginės premijos ir pan.), tiek moraliniai veiksniai (mėgstama veikla, geri santykiai su bendradarbiais bei vadovu ir kt.). Kaip parodė apklausos analizė, darbuotojai labiausiai vertina materialųjį motyvavimą (14 pav.).

14 pav. Priimtiniausi motyvavimo būdai, proc.

Antroje vietoje pagal svarbumą pažymėtas kvalifikacijos kėlimo organizavimas, laisvalaikio organizavimas įmonės lėšomis ir lengvatų suteikimas (po 15 proc.), palankus sveikatos priežiūros planas (12 proc.), dovanos (9 proc.), moralinis motyvavimas (6 proc.).

Apibendrinus tyrimo rezultatus, paaiškėjo, kad beveik visi darbuotojai patenkinti darbu šioje organizacijoje, juos tenkina darbo sąlygos, lankstus darbo grafikas, darbas yra mėgiamas. Daugumai darbuotojų svarbus moralinis motyvavimas ir gera psichologinė savijauta organizacijoje, tačiau jie jaučiasi neįvertinti, nes mano, jog gaunamas atlyginimas yra per mažas ir neatitinka jų indėlio į darbą. Matydami gaunamų pajamų už darbą bei indėlio į darbą neatitiktį, darbuotojai reaguoja į šį faktą: darbo efektyvumas sumažėja. 
Efektyvi motyvavimo sistema organizacijoje turėtų apimti ne tik finansinio atlygio sistemą. Darbuotojų darbo vertinimas, informacijos darbuotojams apie jų darbo rezultatus, darbo efektyvumą teikimas, konstruktyvi kritika, darbuotojų rezultatų pripažinimas, įvertinimas, pagyrimas taip pat turi įtakos darbuotojų motyvacijai. Respondentai pageidauja, kad būtų aiškesnė darbo vertinimo sistema, nors kartu ir pripažįsta, kad objektyviai įvertinti darbą sudėtinga.
Socialinių garantijų tenkinimo lygis vertinamas gana prastai – reikėtų suteikti papildomų garantijų (papildomų draudimo garantijų, mokėjimų į pensijų fondą ir pan.). Herzberg teorija teigia, kad žmogui svarbu patenkinti saugumo poreikius, todėl darbuotojams aktualios tokios motyvavimo priemonės kaip antai jau taikomo gerovės pasiūlymo tobulinimas įvairiomis įmokomis (į pensijų, draudimo fondus). 

Norint darbuotojus motyvuoti, būtina nustatyti, kokie jų lūkesčiai ir norai. Jei organizacijos vykdoma personalo politika atitiks darbuotojų lūkesčius, tai yra tikimybė, kad didės organizacijos darbo produktyvumas, gerės ir paslaugų kokybė, klientai liks ištikimi organizacijai, o darbuotojai savo ateitį sies su organizacija. Kadangi darbuotojų motyvacija – kintantis reiškinys, reikia nuolat tobulinti esamą įmonės motyvavimo sistemą.

III. UAB „VALENTIS PHARMA“ DARBUOTOJŲ MOTYVACIJOS TOBULINIMO GALIMYBĖS
3.1. UAB „Valentis Pharma“ probleminės sritys
UAB „Valentis Pharma“ susiduria su pagrindinėmis probleminėmis sritimis, kurias išsprendus galėtų didėti darbuotojų motyvacija:

1. Darbuotojų veiklos kompleksinio vertinimo stoka. Neatsižvelgiama į vykdomų darbų proceso eigą. Vertinamas tik galutinis rezultatas. 

2. Vadovų įpročiai darbuotojų veiklą vertinti labiausiai atsižvelgiant tik į finansinius rodiklius. Tačiau finansinių rodiklių vertinimas yra nepakankama priemonė, siekiant visapusiškai įvertinti darbuotojo indėlį į darbą. Norint organizacijoje užtikrinti kompleksiško vertinimo principus, būtina vertinti tiek finansinius, tiek nefinansinius rodiklius. 

3. Į vertinimo sistemą neįtraukiami patys darbuotojai. 
4. Darbo užmokestis nėra derinamas su išsilavinimu, nuolatiniu kvalifikacijos kėlimu.

5.  Neatsižvelgiama į lojalumą įmonei. Atlygis už darbą nekyla, nepaisant to, kiek laiko asmuo yra išdirbęs įmonėje.  

6. Nėra taikomos papildomas naudų paketas, kuris apimtų gyvybės ar sveikatos draudimo įmokas, pensijų fondų įmokas. Išsprendus šias problemas, galima tikėtis, kad kiltų darbuotojų pasitenkinimo lygis, didėtų darbuotojų lojalumas organizacijai.

Norint spręsti šias problemas, reikia aiškiai apibrėžti veiklos vertinimo sistemos funkcijas, nustatyti vertinimo procedūrą, atsižvelgiant į tokius faktorius, kaip darbuotojų motyvacijos kėlimą bei motyvuojančių veiksnių taikymą. 
3.2. Motyvacinės sistemos trūkumai

Apžvelgus mokslinę literatūrą apie darbuotojų motyvaciją, taip pat įvertinus UAB „Valentis Pharma“ motyvacinę sistemą, įvardijus motyvacinės sistemos esamas problemas, atlikus anketinę organizacijos darbuotojų apklausą apie šią sistemą, galima išskirti tokias pagrindines, rekomenduotinas spręsti darbuotojų motyvacijos problemas:

1. Veiklos vertinimo sistemos trūkumai. Svarbu nepamiršti darbuotojams nuolat teikti grįžtamąjį ryšį apie jų vykdomą darbą, nes rezultatų žinojimas įprasmina darbą (o tai yra stipri motyvacinė jėga). Gaudamas informaciją apie savo rezultatus, žmogus gali įvertinti savo elgesio padarinius, įgyti pasitikėjimo savimi ir gerinti darbo rezultatus. Be to, darbo įvertinimas padeda numatyti kvalifikacinio tobulėjimo poreikius, t. y. kokių konkrečių įgūdžių darbuotojui trūksta, kad galėtų kokybiškai atlikti darbą. Tokiu atveju galima paskirti darbuotojui mokymus ar skirti kitas užduotis, kurias jis puikiai atlieka. Darbo vertinimas taip pat padeda lanksčiai paskirstyti išteklius, tinkamai atlyginti darbuotojams. 

Turi būti sukurta atlikto darbo vertinimo ir grįžtamojo ryšio sistema. Vertinamiems darbuotojams ši sistema turi būti suprantama, o vadovams - lengvai kontroliuoja bei valdoma. Reikėtų atsižvelgti į tai, jog vertinimo sistemos modelis turėtų ne tik vertinti darbuotojo atliekamą darbą, bet ir teikti informaciją, kurią vėliau būtų galima panaudoti organizacijos tikslams. Darbuotojų veiklos vertinimo siūlymai bei nurodymai pateikti 6 lentelėje. 
6 lentelė

	Darbuotojų veiklos vertinimo siūlymai:
	Rekomenduojama darbuotojų veiklos vertinime nurodyti:

	Vertinimo sistema turi būti suprantama, paprasta bei lengvai valdoma, tačiau leidžianti objektyviai įvertinti darbuotojo vykdomos veiklos eigą bei rezultatą. Ji turi būti lanksti. 
	Tikslus bei rezultatus, kuriuos norima, jog darbuotojas pasiektų;

	Vertinimo sistema turi apibrėžti darbuotojo atsakomybę už rezultatus, paliekant galimybę paaiškinti kaitos priežastis. 
	Detalų siektinų rezultatų apibūdinimą. Koks turi būti poslinkis tarp dabartinio ir norimo rezultato.

	Vertinimo sistema turi padėti susieti motyvaciją su rezultatais. 
	Galimą darbų patikrinimą ketvirčio eigoje, tam jog būtų išsiaiškinta, kokie yra (teigiami arba neigiami) poslinkiai, siekiant užsibrėžto rezultato.

	Vertinimo sistema turi skatinti darbuotoją tobulinti atliekamą veiklą. 
	

	Sistema turi skatinti darbuotojus tobulėti, mokytis bei tarpusavyje dalintis turima patirtimi. 
	


Pagrindinius darbo tikslus ir standartus (objektus, su kuriais bus lyginami veiklos rezultatai) vadovams patariama nustatyti kartu su darbuotoju. Šitaip yra suderinami vadovo ir darbuotojo lūkesčiai, pavaldinys sužino, kokie jam keliami uždaviniai, kaip juos įgyvendinti, kokių išteklių reikia, kokių rezultatų tikimasi ir kaip bus matuojami ir vertinami pasiekti rezultatai. Gerai suformuluoti tikslai padeda užtikrinti, kad darbuotojo veiksmai bus tikslingi ir nukreipti į rezultatą: jie padeda vadovui suteikti grįžtamąjį ryšį apie atliktą darbą (ar rezultatas sutampa su numatytais tikslais), skatina atvirą darbuotojo ir vadovo santykį. Darbuotojams taip pat būna lengviau atskirti pageidaujamus ir nepageidaujamus rezultatus, padidėja darbuotojų pasitenkinimas darbu, nes jie žino, kokias užduotis gerai įvykdo. Be to, kartu su vadovu iškeltiems tikslams darbuotojai mažiau priešinasi, turi didesnį norą jį pasiekti.
2. Gerovės paketo trūkumai. Darbdavio teikiamas gerovės pasiūlymas turėtų būti pranašumas prieš konkurentus išsaugant esamus darbuotojus ir pritraukiant naujų. Didelė dalis darbdavių vis dar nesuvokia, kad įmokomis į pensijų, sveikatos ir gyvybės draudimo fondus ne tik sutaupoma mokesčių. Organizacija rodo rūpinimąsi darbuotoju, savo socialinę atsakomybę darbuotojams.

Derėtų taikyti įmokų į darbuotojų pensijų, sveikatos, gyvybės draudimo fondus sistemą. Populiariausios draudimo sutartys: 

· kaupiamasis gyvybės draudimas, 

· draudimas nuo nelaimingų atsitikimų, 

· darbuotojo šeimos sveikatos draudimas.

Kaupiamuoju gyvybės draudimu įmonė gali apdrausti konkretų darbuotoją, o draudimu nuo nelaimingų atsitikimų darbe – ir konkretų asmenį, ir darbuotojų pareigybę (medicinos atstovą ir kt.) ar sveikatos draudimo atveju – visą darbuotojo šeimą. Darbuotojo šeimos sveikatos draudimas nesuteikia galimybės darbuotojui gauti finansinę naudą. Tačiau rūpinimasis jo ir šeimos sveikata yra ne ką mažesnė investicija į darbuotoją ir jo lojalumą įmonei.

Siūlomos darbuotojų motyvavimo gerinimo prielaidos duos rezultatų tik tuo atveju, kai tenkins dvi pagrindines sąlygas:

1. Motyvuos darbuotojus siekti įmonės keliamų tikslų.
2. Patenkins darbuotojų lūkesčius.

Darbuotojai aktyviai sieks įmonės tikslų tik tuomet, kai bus įsitikinę, kad kartu patenkins ir savo poreikius bei interesus. Žmonės į įmonę ateina dirbti, tikėdamiesi adekvataus atlyginimo už savo pastangas.

Pagrindinės darbuotojų motyvavimo prielaidos, kuriomis būtina vadovautis įmonėje, yra šios:

1. Atlikti objektyvų darbo vietų ir asmeninio darbuotojų indėlio įvertinimą ir darbo užmokesčio sistemos analizę.
2. Sukurti efektyvesnį gerovės siūlymą, suteikiantį darbuotojams daugiau socialinių garantijų.
3.3. „Gerovės kėlimo“ sprendimai
Vertinant motyvavimą kaip žmogaus poreikių tenkinimą, negalima nuneigti saugumo poreikio. Jį išreiškia materialios išmokos. Todėl tarp šiuolaikinių populiariausių skatinimo priemonių Veinhart, Mituzienė ir Meškienė (2008) mini įmokas į darbuotojo pensijų ir draudimo fondus. Anot autorių, pinigai patys savaime nerodo vidinio stimulo, tačiau įgyja stiprią skatinamąją galią, nes simbolizuoja daugybę nematerialių galimybių. Be to, toks skatinimo būdas skiriasi nuo įprasto premijavimo ar taškų sistemos. Darbuotojas negauna grynųjų pinigų į rankas, todėl tokio pobūdžio įmokos, kurių negalima iš karto išleisti, simbolizuoja ir rūpinimąsi socialiniu saugumu, ir investiciją į ateitį. Darbuotojas skatinamas tęsti asmeninio saugumo garantiją pasilikimu organizacijoje. Todėl įmoka darbuotojo naudai turi tam tikrą ambivalentiškumo laipsnį ir paskatina veikti kitus asmens poreikius (Veinhart, Mituzienė, Meškienė, 2008).

Kaip teigia Lukoševičius (2006), darbuotoją galima apdrausti kaupiamuoju gyvybės draudimu ir papildomais draudimo objektais – traumų, kritinių ligų ar visiško ir nuolatinio darbingumo praradimo atvejais. Galima pasirinkti, ar mokėti visą, ar tik dalį draudimo įmokos, tokiu atveju likusią įmokos dalį mokės pats darbuotojas.

Galiojantys LR įstatymai suteikia galimybę darbdaviui mokėti ilgalaikio investicinio ar kaupiamojo gyvybės draudimo įmokas už darbuotoją draudimo bendrovei. Tokie draudikų siūlomi draudimo produktai gali skirtis, tačiau jų esmė ta, kad sudarius ilgalaikę investicinio ar kaupiamojo gyvybės draudimo sutartį, naudos gavėjas (darbuotojas) sutarties galiojimo pabaigoje įgauna teisę ne tik į darbdavio draudimo bendrovėje sukauptas draudimo įmokas, bet ir į papildomas pajamas, kurias draudimo bendrovė gauna, jei investuoja draudimo įmokas į įvairius finansinius instrumentus.

Darbuotojų motyvavimo sistema draudimo įmokomis turėtų būti grindžiama tokiais juridiniais dokumentais: darbdavio ir jo pasirinktos draudimo bendrovės draudimo sutartimi (polisu) bei darbdavio ir darbuotojo sutartimi, reglamentuojančia jų tarpusavio santykius, susijusius su darbuotojo lojalumo pareiga, naudos perleidimo darbuotojui momentu ir pan.

Be ilgalaikio investicinio ar kaupiamojo darbuotojo gyvybės draudimo įmokų draudimo bendrovei, darbdavys gali pasirinkti ir kitą darbuotojų motyvavimo būdą – mokėjimą į pensijų fondus. Pagal dabar galiojančius teisės aktus šiuo tikslu gali būti organizuojami dvejopo pobūdžio pensijų fondai.

Lyginant ilgalaikio investicinio ar kaupiamojo gyvybės draudimo įmokų už darbuotoją mokėjimą draudimo bendrovei su įmokų mokėjimu į pensijų fondus, kaip pirmojo skatinimo būdo pranašumą galima paminėti galimybę nustatyti ilgesnį laikotarpį, kurį išdirbęs darbuotojas turėtų teisę perimti teises ir pareigas, kylančias iš draudimo sutarties.

Antrojo darbuotojų skatinimo būdo pranašumas yra išsamesnis teisinis reguliavimas, o tai laiduoja pensijų fondų investicijų valdymo efektyvesnę priežiūrą ir skaidresnę valdytojų veiklą: papildomai apsaugomi darbdavio ir darbuotojo interesai.

Lanksčiai taikant mokesčių lengvatas įmokos darbuotojo naudai gali turėti dvejopą ilgalaikį efektą. Įmokos darbuotojo naudai, ypač ilgalaikės, skatina pragmatišką lojalumą organizacijai. Darbuotojas suinteresuotas siekti naudos ir ją išlaikyti kuo ilgesnį laiką, o organizacija sutaupo nuo mokesčių (kuriuos prarastų didindama atlyginimo fondą ar mokėdama premijas) valstybei. Todėl galima teigti, kad įmokos darbuotojo naudai yra moralinio ir materialinio motyvavimo priemonės derinys, abipusiškai naudingas ir organizacijai, ir darbuotojui. Kaip darbuotojo ir organizacijos interesai tarpusavyje derėtų taikant įmokas darbuotojų naudai, parodyta 15 paveiksle.

15 pav. Organizacijos išlaidos ir naudos 

Kokie paplitę ir kokie tiktų UAB „Valentis Pharma“. Šie instrumentai sudarytų sąlygas darbdaviui pririšti darbuotoją, taip pat jie yra puiki mokesčių optimizavimo priemonė; be to, dėl tokiems skatinimo instrumentams taikomų mokestinių lengvatų, darbdavys gali iš karto pasiūlyti darbuotojui didesnes skatinimo sumas (palyginti su piniginėmis išmokomis), jau nekalbant apie tai, kad darbuotojas iš to ateityje gaus naudos, tikėtina, gerokai didesnės dėl kaupimo ar finansų rinkos kilimo poveikio.
3.4. Veiklos vertinimo sistemos gerinimo sprendimai

Remiantis UAB „Valentis Pharma“ medicinos atstovų apklausos rezultatais, galima teigti, jog tik ketvirtadalis darbuotojų jaučiasi įvertinti (žiūr. 9 pav.). Respondentų nuomonių analizė apie jų gaunamą atlygį rodo, kad daugiau nei 90 proc. darbuotojų mano, kad jų atlygis neatitinka jų indėlio į darbą (žiūr.10 pav.) Tokie atsakymai leidžia konstatuoti, jog organizacijoje reikia gerinti personalo vertinimo veiklą, o vertinimo rezultatus susieti su darbuotojų gaunamu atlygiu už darbą. Tam svarbu tinkamai pasirinkti darbuotojų vertinimo procedūrą, numatyti motyvavimo priemones už gerus darbo rezultatus.
Vertinimo veiklos tobulinimo modelis. Siekiant, kad UAB „Valentis Pharma“ medicinos atstovų darbinė veikla būtų įvertinta kuo objektyviau, bei atsižvelgiant į tyrimo išvadas, siūloma taikyti tokį vertinimo modelį (16 pav.). 

Šį vertinimo modelį sudaro keturi etapai, tai: savęs vertinimas, bendradarbių vertinimas, tiesioginio vadovo pradinis vertinimas ir po pokalbio su vertinamu medicinos atstovu pateikiamas galutinis įvertinimas.

16 pav. Siūlomas UAB „Valentis Pharma“ medicinos atstovų vertinimo modelis
Siūloma vertinant medicinos atstovų veiklą, ją vertinti pagal tokius kriterijus:
1. Pardavimo apimtis. 

2. Pardavimo rinkos dalies dydis. 
3. Pardavimo rinkos dalies pokytis, lyginant su paskutinio ketvirčio duomenimis.
4. Pardavimo įgūdžių įvertinimas.

5. Renginių organizavimo įvertinimas.

6. Klientų lojalumo didinimo įvertinimas.

7. Teritorijos valdymo įvertinimas.

8. Požiūrio į darbą įvertinimas.
9. Papildomų užduočių atlikimo įvertinimas
Pradedant vertinimo procedūrą pagal 16 paveiksle numatytus etapus savęs vertinimui rekomenduojama naudoti „Savęs įvertinimo“ sistemą (7 lentelė). Tai skatins medicinos atstovą pačiam pamąstyti apie pasiektus savo darbo rezultatus, suteiks galimybę savianalizei ir savikritikai. Labai sunku save objektyviai įvertinti. Siekiant išlaikyti vertinimo skaidrumą, save vertindamas kiekvienas medicinos atstovas privalės pagrįsti savo įvertinimo pasirinkimą. Tiesioginiam vadovui šis įsivertinimas iš anksto leis pamatyti darbuotojo požiūrį į atliekamą veiklą, kokios yra iškilusios problemos, ar kokios yra pastebėtos teigiamos pusės.
7 lentelė

Savęs vertinimo lentelė

	Vertinimo kriterijai
	Labai gerai
	Gerai
	Nepatenkinamai
	Apsisprendimo pagrindimas (pastabos)

	Pardavimo apimtis
	
	
	
	

	Pardavimo rinkos dalies dydis 
	
	
	
	

	Pardavimo rinkos dalies pokytis
	
	
	
	

	Pardavimo įgūdžių įvertinimas
	
	
	
	

	Renginių organizavimo įvertinimas
	
	
	
	

	Klientų lojalumo didinimo įvertinimas
	
	
	
	

	Teritorijos valdymo įvertinimas
	
	
	
	

	Požiūrio į darbą įvertinimas
	
	
	
	

	Komandinio darbo įvertinimas
	
	
	
	


Labai gerai – darbo atlikimo lygis visose srityse yra išskirtinis ir akivaizdžiai geresnis nei kitų medicinos atstovų. Gerai – kompetentingas ir patikimas darbo atlikimo lygis, atitinkantis darbo standartus. Nepatenkinamai – rezultatai yra dažniausiai prasti, darbuotojas sunkiai ir ne laiku atlieka jam pavestas užduotis. 

Kolegų vertinimas. Kolegų vertinimui siūloma pritaikyti porinio palyginimo metodą, kurio metu kiekvienas medicinos atstovas suporuojamas bei palyginamas pagal atskirus kriterijus su kitu darbuotoju (žr. 2 priedą bei 8 lentelę). Vertinami medicinos atstovai: 

A: (vardas, pavardė)
B: (vardas, pavardė)
C: (vardas, pavardė)
D: (vardas, pavardė)
E: (vardas, pavardė)
Lyginant medicinos atstovus į tuščius langelius įrašykite: G – geresnis, B – blogesnis, L – lygus.
8 lentelė

Porinio palyginimo medicinos atstovų įvertinimo suvestinė

	
	Pardavimo apimtys
	Pardavimo rinkos dalies dydis
	Pardavimo rinkos dalies pokytis
	Pardavimo įgūdžiai
	Renginių organizavimas
	Klientų lojalumo didinimas
	Teritorijos valdymas
	Požiūris į darbą
	Komandinis darbas

	Medicinos atstovas
	Įvertinimas
	Įvertinimas
	Įvertinimas
	Įvertinimas
	Įvertinimas
	Įvertinimas
	Įvertinimas
	Įvertinimas
	Įvertinimas

	A
	
	
	
	
	
	
	
	
	

	B
	
	
	
	
	
	
	
	
	

	C
	
	
	
	
	
	
	
	
	

	D
	
	
	
	
	
	
	
	
	

	E
	
	
	
	
	
	
	
	
	


Įvertinimą “labai gerai” reikia rašyti tada, kai lyginamasis medicinos atstovas pagal atitinkamą kriterijų yra geresnis už visus kitus lyginamuosius medicinos atstovus; įvertinimą “nepatenkinamai” – kai medicinos atstovas yra blogesnis už visus kitus lyginamuosius medicinos atstovus, visais kitais atvejais reikia rašyti įvertinimą “ gerai”. 
Maždaug 40 proc. savo darbo laiko medicinos atstovų vadovas praleidžia stebėdamas pardavimo atstovo pokalbius su vaistininkais ar gydytojais. Tikslas – stebėti, kaip atstovas yra pasirengęs pokalbiui, kaip pokalbis vyksta, kaip yra pasiruošiama vizitui. Įsiterpti į pokalbį su vaistininku ar gydytoju vadovui rekomenduojama tik tuomet, jei atstovas suteiktų klaidingą informaciją apie produktus. Po vizito vadovas atstovo darbą įvertina grįžtamuoju ryšiu. Ataskaitoje atsižvelgiama į planavimą ir pardavimo techniką, produkto žinias, užrašomo rekomendacijos, tobulintinos sritys. Be to, užpildoma speciali ataskaita, kuri siunčiama marketingo vadovui. Pateiktos ataskaitos duomenimis, padaromos išvados apie atstovo kompetenciją.
Save įvertinęs medicinos atstovas, kaip ir bendradarbiai, atlikę vertinimą, vertinimo rezultatus pateikia tiesioginiam savo vadovui, kuris taip pat jau turi būti atlikęs pradinius savo medicinos atstovų veiklos vertinimus. Vadovas susistemina visus vertinimo rezultatus, bei pasiruošia veiklos vertinimo pokalbiui su vertinamu darbuotoju, kuriam apie pokalbį yra pranešama likus ne vėliau kaip savaitei iki numatytos pokalbio datos. Po pokalbio tiesioginis vadovas, įvertinęs visas vertinamojo darbuotojo teigiamas ir neigiamas puses, parašo išvada dėl veiklos vertinimo, bei su vertinimu supažindina vertinamąjį medicinos atstovą. 
Medicinos atstovų vadovas bent vieną kartą per metus turėtų aptarti su atstovu jo darbo specifiką, tobulintinas ir geras vizitų atlikimo technikas, įvertinti jas balais. Tokių rezultatų aptarimas gali būti vykdomas metinio pokalbio metu. Siūloma naudoti metinio pokalbio vertinimo formą (žiūr. 3 priedą).
Metų pabaigoje naudojami du pagrindiniai įrankiai galutiniam atstovo darbui įvertinti:
1. matrica;

2. metinis pokalbis.
Matrica sudaroma po metinio pokalbio su atstovu. Tai įrankis, kuriame naudojant finansinius ir nefinansinius atstovų darbo rezultatus santykiu 60 ir 40 proc. įrašomas galutinis darbo įvertinimas pagal 4 balų skalę:
· Išskirtinė veikla.
· Viršyta.
· Įvykdyta.
· Įvykdyta iš dalies.
Taigi vertindami darbuotojų veiklą, vadovai turi atsižvelgti ne tik į tai, kas buvo pasiekta pagal individualius veiklos tikslus, bet ir į tai, kaip darbuotojas dirbo, vadovaudamasis bendrovės vertybėmis ir veiklos standartais. Siūloma vertinimo procedūra bei eigos planas vyksta tokiais etapais (žiūr. 9 lentelę).

9 lentelė

Siūlomas vertinimo planas
	Darbuotojų vertinimo tikslas
	Pasiekti efektyvesnių darbo rezultatų, leisiančių optimizuoti pardavimus, bei užtikrinti pardavimo  procesą medicinos atstovo regione.


	Darbuotojas vertinamas pagal iš anksto sudaryta vertinimo planą
	1. Pardavimo duomenų pagal produktus ir regionus išfiltravimas, pasitelkiant PharmaCode programą bei nustatant, kokią procentinę dalį kiekvienas atstovas užima regione.
2. Pardavimo rinkos dalies pokyčio analizė, lyginant su paskutinio ketvirčio duomenimis. Šis žingsnis taip pat atliekamas PharmaCode principu.
3. Pardavimo įgūdžių įvertinimas. Ši žingsnis turi būti vertinamas remiantis duomenimis, surinktais medicinos atstovų vadovo dvigubų vizitų metu. 
4. Renginių organizavimo įvertinimas. Duomenys gali būti renkami iš renginių dalyvių bei lektoriaus, pateikiant jiems iš anksto sudarytą anketą. 
5. Klientų lojalumo didinimo įvertinimas. Šiuos duomenis taip pat surenka medicinos atstovų vadovas, atsižvelgdamas į teigiamą pardavimų slinktį.
6. Teritorijos valdymo įvertinimas.

7. Požiūrio į darbą įvertinimas. 
8. Papildomų užduočių atlikimo įvertinimas


	Vertinimo metodų parinkimas
	1. „Savęs vertinimo“ metodas (žiūrėti 7 lentelę).
2. Kolegų vertinimo metodas (žiūrėti 2 priedą bei 8 lentelę).

3. Matrica.
4. Metinis pokalbis (žiūrėti 3 priedą).

	Vertinantis asmuo
	Medicinos atsotvų vadovas bei marketingo padalinio vadovas.

	Vertinimo aptarimas
	Vykdomas kiekvieno ketvirčio pirmą mėnesį, aptariant praėjusio laikotarpio duomenis. 

	Vertinimo rezultatų įtvirtinimas
	Pateikiami pardavimo duomenys bei atstovo įvertinimas raštiška forma. Pasirašo medicinos atstovų vadovas bei atstovas. Įvyksta duomenų patvirtinimas.


Kiekvieno ketvirčio pradžioje kiekvienam atstovui yra apskaičiuojamas ir atsiunčiamas planas visam ketvirčiui į priekį. Planas apskaičiuojamas pagal esamą teritorijos potencialą. Pasibaigus ketvirčiui yra sumuojami pardavimų rezultatai ir pagal gautus ketvirčio plano vykdymo duomenis, nusprendžiama, ar atstovas gaus premiją. Premijos dydis yra pastovus. Beveik kiekvieną mėnesį organizuojamas kolektyvo susirinkimas, kur dar kartą vyksta rezultatų aptarimas. Dažniausiai susirinkimo metu marketingo vadovas komentuoja regiono ir pavienių medicinos atstovų darbo rezultatus. Galima tobulintina sritis: pats atstovas galėtų pristatyti savo regiono rezultatus, konkurentų poslinkius rinkoje bei atskleisti strateginius žingsnius, siekiant gerų darbo rezultatų
Ketvirtinės premijos yra skaičiuojamos pagal ketvirtinius rezultatus, o atlyginimo kėlimas turėtų priklausyti nuo galutinio įvertinimo ir vietos matricoje. Siūloma metų pabaigoje rinkti geriausius atstovus. Jais galėtų tapti trys aukščiausią vietą matricoje užėmę žmonės. Apskaičiavus finansinius rezultatus, gali būti renkamas ir geriausias produkto vadybininkas, kuris daugiausiai ar efektyviausiai yra prisidėjęs prie aukščiau rezultato įgyvendinimo (tinkamas reklamos parinkimas, originalios idėjos, keliant produktų pardavimų apimtis ir t.t.). Trys geriausi metų atstovai ir produkto vadybininkai gauna papildomas premijas, yra pagerbiami, apdovanojami metinio įmonės susirinkimo ar metinės šventės metu. 
Kiekvienas vadovas siekia kuo geresnių rezultatų diegdamas vertinimo sistemą, kuri darbuotojus motyvuotų, taip pat būtų naudinga ir pačiai organizacijai. Vertinimas veiksmingas tuomet, kai yra pagrįstas ir suprantamas kiekvieno darbuotojo. Toks dabartinės UAB „Valentis Pharma“ medicinos atstovų veiklos vertinimo sistemos papildymas leistų padaryti vertinimą objektyvesnį ir efektyvesnį, būtų atsižvelgiama ir į pačių darbuotojų nuomonę bei tokiu būdu padėtų geriau pasiekti vertinimo keliamų tikslų.
IŠVADOS IR REKOMENDACIJOS
Atlikta teorinės ir mokslinės literatūros analizė leido išskirti tokias darbe atliekamam tyrimui ir sprendimams svarbias nuostatas:

· Motyvacija – tai konkrečių aktyvinimo priemonių ir būdų visuma, reikalinga darbuotojų suinteresuotumui, aktyvumui didinti. Motyvacija yra iš sąmoningų ir nesąmoningų jėgų kylanti energija, kuri veikia individo ryšius su užduotimi ir lemia jo elgesio darbe orientaciją bei pokyčius. Motyvacija palaikoma trijų esminių veiksnių: skatinimo, nukreipimo, palaikymo. Pagrindiniai motyvacijos parametrai organizacijoje – našumas, rezultatyvumas, efektyvumas. Šie parametrai atskleidžia darbuotojų vidinių poreikių patenkinimą ir organizacijos tikslų įgyvendinimą. 
· Motyvacijos teorijos siekia paaiškinti, kokius tikslus nori pasiekti individai, kokius veiklos pokyčius jie mato ir kokie jų poreikiai. Turininės motyvacijos teorijos remiasi nustatymu tų poreikių, kurie verčia žmones elgtis taip, o ne kitaip. Tai A. Maslow, D. McClellando ir F. Herzbergo teorijos. Procesinės motyvacijos teorijos remiasi tuo, kaip žmonės elgiasi, kai vertinamas jų pažinimas ir suvokimas. Tai laukimo ir teisingumo teorijos, Porterio ir Lawlerio motyvacijos modelis.
· Yra du pagrindiniai darbuotojų motyvavimo būdai: materialūs ir nematerialūs. Materialūs motyvavimo būdai – tai įvairūs ekonominiai motyvai, iš kurių svarbiausia – pinigai, o nematerialius motyvavimo būdus sudaro socialiniai - psichologiniai, socialiniai motyvai,  saviugdos motyvai. Siekdami padidinti darbuotojų motyvaciją, darbdaviai turėtų taikyti abu minėtus būdus, atsižvelgiant į tai, kad skirtingų lygių darbuotojus motyvuoja ne vienodi dalykai.
· Darbuotojų motyvavimo sistema  turi būti suvokiama kompleksiškai, t. y. kaip ekonominių (darbo užmokestis, priedai, premijos ir pan.), teisinių (darbo ir poilsio laikas, teisė į kasmetines atostogas, saugaus darbo instrukcijos ir pan.), psichologinių (darbo sąlygos, moralinis skatinimas, kvalifikacijos kėlimas, karjera) ir filosofinių (darbuotojų įtraukimas į sprendimų priėmimą, komunikacija ir pan.) motyvavimo veiksnių grupių visuma.
 Atlikta tyrimo duomenų, gautų ištyrus darbuotojų motyvavimo UAB „Valentis Pharma“ sistemą, analizė atskleidė, kad iš higieninių veiksnių, sąlygojančių pasitenkinimą darbu, išryškėjo: 
·   Vadovavimo kokybės raiška (priimtinas vadovavimo stilius);

·   Premijavimo sistemos taikymas (pasiekus suplanuotų rezultatų, išmokamos premijos); 
·   Gerų fizinių darbo sąlygų sudarymas (įmonės automobilis, apmokamas kuras darbo reikmėms, mobilusis telefonas bei kompiuteris);
·   Teigiamų santykių kolektyve vystymas (įmonės lėšomis organizuojamos šventės, išvykos ir pan.);

·   Darbo užtikrintumas (įmonei plėtojantis į užsienio rinkas, užtikrinamas darbo vietų saugumas).
Iš motyvacinių veiksnių, sąlygojančių pasitenkinimą darbu, išryškėjo:

·   Asmeninių ir profesinio tobulėjimo galimybės įvairaus pobūdžio mokymai (psichologinės, profesinės kompetencijos vystymas, pavyzdžiui, pardavimų didinimo srityje ir t.t.);
·   Atsakomybės suteikimas (pasitikėjimo darbuotojams raiška, atstovavimo funkcija, svarbių užduočių delegavimas,  kūrybinės laisvės darbe panaudojimas ir pan.);

·   Ribota pripažinimo raiška (dauguma darbuotojų yra iš dalies vertinami ir reikalingi organizacijai). 

Anketinės apklausos rezultatai leido nustatyti tokius UAB „Valentis Pharma“ motyvavimo sistemos trūkumus, kurie pasireiškia šiais higieniniais veiksniais: 
·    Nepakankamas darbo užmokestis bei nelanksti premijavimo sistema; 
·   Grįžtamojo ryšio apie atliktą darbą iš vadovų pusės stoka, nes tiek teigiamų, tiek neigiamų vertinimų žinojimas įprasmina darbą bei gerina atliekamo darbo kokybę;

·    Didesnių socialinių garantijų poreikis (mokant įmokas į darbuotojų pensijų, sveikatos, gyvybės draudimo fondus);
·   Turiningo kultūrinio laisvalaikio organizavimo įmonės lėšomis poreikis (ekskursijos ir pan.). 

 Anketinės apklausos rezultatai leido nustatyti tokius UAB „Valentis Pharma“ motyvavimo sistemos trūkumus, kurie pasireiškia šiais motyvaciniais veiksniais: 
·    Nepakankamas įvertintinimas už savo indėlį į darbą;

·    Ribotos karjeros galimybės;

·    Sistemingos ir nuolatinės kvalifikacijos kėlimo sistemos poreikis.

Analizės rezultatai leido išskirti šias rekomendacijas UAB „Valentis Pharma“ darbuotojų motyvacijai vystyti: 
· Apdrausti darbuotojus kaupiamuoju gyvybės draudimu ir papildomais draudimais – traumų, kritinių ligų ar visiško ir nuolatinio darbingumo praradimo atvejais. Galima pasirinkti, ar mokėti visą, ar tik dalį draudimo įmokos, tokiu atveju likusią įmokos dalį mokėtų pats darbuotojas.
·  Atidaryti sveikatos draudimo polisą, kuriuo pasinaudodamas darbuotojas turėtų galimybę apmokėti dalį sumos, išleidžiamos gydymo įstaigose savo sveikatos gerinimui.
· Atlikti mokėjimus į pensijinį fondą, nustatant ilgesnį laikotarpį, kurį išdirbęs darbuotojas galėtų pasinaudoti teisėmis ir paslaugomis, nurodytomis draudimo sutartyje. Tai galėtų didinti lojalumą įmonei bei paskatinti nekeisti organizacijos.
· Gerinti darbuotojų vertinimo veiklą, suteikiant jiems grįžtamąjį ryšį apie rezultatus, juos susiejant su gaunamu atlygiu už darbą. 
· Tinkamai pasirinkti darbuotojų vertinimo procedūrą, numatant sistemingai taikomas motyvavimo priemones už gerus darbo rezultatus. Efektyvi motyvavimo sistema turėtų apimti ne tik finansinio atlygio sistemą, bet atsižvelgti ir į moralinius motyvus bei gerą psichologinį klimatą organizacijoje. O tai suteiktų papildomų paskatų gerai dirbti.
Analizės rezultatai leido išskirti šias rekomendacijas tolesnių UAB „Valentis Pharma“ darbuotojų motyvacijos tyrimų atlikimui:
· Atlikti kokybinio darbuotojų motyvacijos poreikių tyrimo analizę, toliau tobulinant įdiegtą motyvavimo sistemą bei išgryninant kitus svarbius (ne)pasitenkinimų darbu sąlygojančius motyvus.

· Panašius tyrimus atlikti ir kituose organizacijos padaliniuose. 

PRIEDAI
1 priedas

ANKETA

DARBUOTOJŲ SKATINIMO TYRIMAS
Gerbiamieji kolegos!
Šiuo tyrimu norima sužinoti Jūsų nuomonę apie darbuotojų motyvaciją ir ją lemiančius veiksnius UAB „Valentis Pharma“. Jūsų nuomonė labai svarbi ir vertinga.
Atsakydami į kiekvieną anketoje pateiktą klausimą, pasirinkite tik vieną atsakymo variantą. Pasirinktą atsakymą pažymėkite (. Vadovas, remdamasis tokia informacija, galės kurti skatinimo sistemą, kuri parodytų didžiausius darbuotojų lūkesčius ir poreikius.
1.
Jūsų užimtumo organizacijoje statusas:

· Vadovas

· Specialistas

· Tarnautojas

· Darbininkas

2.
Kokia Jūsų darbo patirtis šioje įmonėje?

· Iki metų

· 1–3 metai

· 3–5 metai

· 5–8 metai

· 8 ir daugiau
3.
Ar Jus tenkina gaunamas atlyginimas?

· Taip

· Ne

· Iš dalies

4.
Ar Jums užtenka Jūsų darbo užmokesčio visavertiškam pragyvenimui?

· Taip

· Ne

5.
Kiek daugiau turėtumėte gauti pinigų, kad Jūsų gyvenimas būtų visavertis? (parašykite) ................................................................................................................................................................
6.
Ar dažnai sulaukiate iš vadovybės žodinių paskatinimų?

· Niekada

· Kartais

· Visada už gerai atliktą darbą
7. Kas Jūsų darbe skatina siekti geresnių darbo rezultatų (pasirinkite vieną svarbiausią variantą): 

· Darbo rezultatai turi tiesioginę įtaką darbo užmokesčiui
· Noriu turėti kolegų ir vadovybės autoritetą
1 priedo tęsinys

· Pasitenkinimas darbu
· Nuostata – reikia dirbti gerai

· Baimė netekti darbo

8.
Pateikta keletas teiginių apie darbą Jūsų įmonėje. Kiekvienoje eilutėje pažymėkite po vieną Jums tinkamą atsakymą.
	Klausimas
	Taip
	Iš dalies
	Ne
	Nežinau

	Aš mėgstu savo darbą
	
	
	
	

	Aš patenkintas darbo sąlygomis šioje įmonėje
	
	
	
	

	Atlyginimas atitinka mano indėlį į darbą
	
	
	
	

	Dirbdamas čia jaučiuosi tinkamai įvertintas kaip darbuotojas
	
	
	
	


9. Kas Jus skatina dirbti šioje organizacijoje?

· Palankios darbo sąlygos

· Darbo užmokestis

· Mėgstamas darbas

· Karjeros galimybė

· Bendradarbių pagarba
· Lankstus darbo tvarkaraštis
· Kita (parašykite).........................................................................................................
10.
Kokie veiksniai sukuria pasitenkinimą darbu? (galite pasirinkti kelis atsakymo variantus)
· Skirtingi darbuotojo gebėjimai

· Sąlygų vienodumas

· Reikšmingumas

· Suteikiama asmens laisvė

· Suteikiama galimybė gauti aukštesnes pareigas

· Geranoriška aplinka

· Teisingas atlygis

· Kita (parašykite).......................................................................................................
11.  Geriausias stimulas dirbti, užtikrinantis gerus darbo rezultatus, Jums gali būti (galite pasirinkti kelis atsakymo variantus):

	Kūrybos laisvė 
	Geros darbo sąlygos

	Darbo savarankiškumas
	Geras vadovavimas

	Įdomus darbas 
	Gaunamas darbo užmokestis

	Karjeros galimybė
	Laisvas savo nuomonės išsakymas

	Kvalifikacijos kėlimo galimybė
	Geras įmonės įvaizdis

12.
Kokiam skatinimo už darbą būdui pritariate? (galima pasirinkti kelis atsakymų variantus)
· Piniginis
· Kvalifikacijos kėlimo organizavimas
· Laisvalaikio organizavimas įmonės lėšomis
· Dovanos
· Lengvatų suteikimas
· Moralinis skatinimas

· Palankus sveikatos priežiūros planas

· Kita (parašykite savo pasiūlymų).................................................................................

13. Prašome atsakyti į keletą klausimų apie Jūsų įmonės skatinimo sistemą (Kiekvienoje eilutėje pažymėkite po vieną Jums tinkantį atsakymą):
	Klausimas
	Taip
	Iš dalies 
	Ne

	Ar Jus skatina Jūsų gaunamas atlyginimas?
	
	
	

	Kaip dažnai Jūs gaunate premijas?
	
	
	

	Ar gaunamas atlyginimas ir premijos pakankamai skatina Jus?
	
	
	

	Ar įmonėje egzistuojanti skatinimo sistema pakankamai efektyvi?
	
	
	


14.
Jūsų lytis:

· Vyr.

· Mot

15.
Jūsų amžius:

· 18–29
· 30–45
· 46–60
· 61 ir daugiau
16.
Jūsų išsilavinimas:

· Aukštasis

· Aukštesnysis 

· Spec. vidurinis

· Vidurinis

· Nebaigtas vidurinis
Dėkoju už atsakymus!

METINIO POKALBIO VERTINIMO LAPAS
	Vardas: 
	Vertintojo vardas: 

	Pareigos:
	Pareigos:

	Pastabos:

	Data: 
	 Data:


	Individualūs darbai: 

Gali būti vertinama, ar darbo tikslai suderinti su vadovo iškeltais tikslais,  ar buvo užtikrintos būtinos sąlygos siekiant tikslų;  Siūlomos plėtros sritys. Kokia įvardinta kitų darbuotojų parama, siekiant tikslų (komandinio darbo vertinimas)
	Matrica:
Siekiant darbo rezultato, koki buvo pasirinkti darbo metodai?Šių metodų  veiksmingumas, atsižvelgiant į tokius kriterijus, kaip, pavyzdžiui, darbo įvykdymo laikas, užduočių  atlikimo kokybė  (gautas rezultatas,trumpai pagrįskite savo atsakymus. Galima naudoti pavyzdžius)
 

	Įrašyti savo darbo tikslus ir juos trumpai apibūdinti, remiantis aukščiau išvardintais kriterijais. (Pildo darbuotojas. Komentarus įrašo vertintojas šalia aprašo)
	Įrašyti įvykdytus darbus ir juos trumpai aprašyti (sėkmes ir nesėkmes). (Pildo darbuotojas. Komentarus įrašo vertintojas šalia aprašo)

	1.
	1.

	2.
	2.

	3.
	3.

	4.
	4.


	Metinio pokalbio reziumė:
Vertinant galima atsižvelgti į per pasirinktą laiko tarpą darbuotojo gebėjimą susidoroti su iškilusiomis problemomis; lojalumą kompanijai; asmeninio kontakto išlaikymą su klientais ir t.t. 
Pildo vertintojas

	


3 priedo tęsinys
	Darbuotojo atliekamų darbų ypatybės: Sunkumai bei privalumai vykdant užduotis; papildomų užduočių atlikimas; ką ir kaip buvo galima  padaryti geriau?Grįžtamasis ryšys vadovui (pasiūlymai, pastebėjimai apie kitų skyrių darbus)

	Pildo darbuotojas ir vertintojas



	Kaip vadovas vertina darbuotojo darbo efektyvumą?

Kokias pagirtinas ar peiktinas su darbo santykiais susijusias savybes pastebėjo vadovas? Ko ateinančiais metais tikimasi iš darbuotojo? Kokioje srityje reikėtų gilinti žinias?

	Pildo vertintojas


	Bendras veiklos vertinimas: (pildo vertintojas)


	
	
	

	Neleistinos veiklos
	                                 Geri rezultatai
	Išskirtiniai veiklos rezultatai

	
	Iš dalies pasiekti tiklai ir lūkesčiai
	Pasiekti tikslai ir lūkesčiai
	Viršyti tikslai ir lūkesčiai
	


	Metinio pokalbio metu užfiksuotos pastabos bei susitarimai:
Pildo vertintojas


	


	Vertintojo parašas:


	Darbuotojo parašas:

	Data:  


	Data:  


2 priedas
ATSTOVŲ PORINIO PALYGINIMO METODAS
Pagal pardavimo apimtis

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal pardavimo rinkos dalies pokytį

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal pardavimo įgūdžių įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal renginių organizavimo įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal klientų lojalumo didinimo įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal teritorijos valdymo įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal požiūrio į darbą įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Pagal komandinio darbo įvertinimą

	
	MA vertinimas

	Palyginti su
	A
	B
	C
	D
	E

	A
	-
	
	
	
	

	B
	
	-
	
	
	

	C
	
	
	-
	
	

	D
	
	
	
	-
	

	E
	
	
	
	
	-


Poreikiai





Paskatos





Elgsena





Tikslas





Poreikiai visiškai patenkinami


Poreikiai iš dalies patenkinami


Poreikiai yra nepatenkinami





Apsauga nuo fizinių ir psichologinių pažeidimų, tikėjimas, kad psichologiniai poreikiai bus patenkinti 





Poreikiai, būtini išgyventi





Fiziologiniai





Saugumo





Socialiniai





Pagarbos





Saviraiškos





Noras priklausyti kuriai nors socialinei grupei, bendravimo, prisirišimo poreikis





Savigarbos, asmeninės sėkmės, pagarbos poreikis





Poreikis realizuoti savo potencialias galimybes, augant žmogui kaip asmenybei





Poreikiai





Poreikis priklausyti arba dalyvavimo


Draugiškų ir artimų santykių troškimas.





Valdžios poreikis


Poreikis priversti kitus elgtis taip, kaip jie priešingu atveju nebūtų pasielgę.





Laimėjimų poreikis, arba sėkmės siekimas, pranokti, pasiekti, vertinant tam tikrais standartais, pastangos išsikovoti sėkmę.





S


K


A


T


I


N


I


MA


S





Laukimas to, kad pastangos duos laukiamus rezultatus





Laukimas to, kad rezultatai bus tinkamai įvertinti





Laukiamo atpildo vertė





x





x





=





Darbo sąnaudos














Rezultatai








Valentiškumas





Atpildas





Rezultatai

















Gerai





Nepatenkinamai





Labai gerai





Įvertinimas (supažindinamas vertinamasis)





Kolegų vertinimas





Pokalbis su vertinamuoju darbuotoju





Savęs vertinimas





Tiesioginio vadovo pradinis vertinimas





Užduotys, interesai ir lūkesčiai





Teisingo atlygio suvokimas





Pastangos





Atlikimas





Gebėjimai





Poreikių patenkinimas





Pasitenkinimas





Atlygis (materialus ir nematerialus)





Nusivylimas ir kaita








�Pastaba. A. Maslow poreikių hierarchija yra skalė, kuri nepasiduoda kiekybiniam įvertinimui. Tiktai vaizdingumo tikslais galima sakyti, kad, pavyzdžiui, asmuo patenkina 85 proc. fiziologinių poreikių, tačiau iš tiesų nėra testų, kurie galėtų kiekybiškai įvertinti asmens poreikių patenkinimą.

